Penduduk Bagan Serai beli barang persediaan PKPD
Oleh WAT KAMAL ABAS

26 Mei 2021, 6:33 pm
BAGAN SERAI – Pengalaman melalui Perintah Kawalan Pergerakan (PKP) sebelum ini membuatkan penduduk di mukim Bagan Serai di sini lebih bersedia dengan pelaksanaan Perintah Kawalan Pergerakan Diperketatkan (PKPD) bermula 27 Mei hingga 9 Jun ini.
Tinjauan di Pasar Awam Bagan Serai dan Pasaraya Econsave mendapati, kebanyakan penduduk membeli barang-barang keperluan sebagai persediaan.
Pekerja swasta, Mohamad Riduwan Ahmad, 35, berkata, dia mengambil peluang cuti Wesak untuk membeli barang-barang dapur yang secukupnya agar tidak perlu keluar rumah semasa PKPD.
“Saya membeli barang-barang perlu sahaja termasuk makanan kering.
“Walaupun jarak rumah dengan kedai-kedai dekat, tetapi saya ambil pendekatan mendisiplinkan kendiri agar tidak keluar rumah di sepanjang tempoh PKPD agar dapat memutuskan rantaian Covid-19,” ujarnya ketika ditemui di pekarangan Pasaraya Econsave.
Pengurus Cawangan Econsave Bagan Serai, Mohd. Fared Arshad pula memberitahu, premis itu akan beroperasi seperti biasa semasa tempoh PKPD nanti dan orang ramai masih boleh berbelanja tetapi hendaklah mengikut Prosedur Operasi Standard (SOP) yang ditetapkan.

Katanya, pemeriksaan lebih teliti juga dilakukan kakitangannya yang di tempatkan di pintu masuk selain memeriksa paparan pada aplikasi MySejahtera pelanggan.
“Kita mengambil pendekatan ini supaya pelanggan yang hadir bukan berisiko tinggi.
“Kapasiti pula hanya 60 orang pelanggan pada satu-satu masa mengikut nombor giliran yang diberikan bertujuan mengelak kesesakan dan mengamalkan penjarakkan fizikal ketika membeli belah di pasaraya ini,” ujarnya.
Sementara itu, tinjauan di Pasar Awam Bagan Serai turut mendapati orang ramai terpaksa beratur panjang dengan dua barisan di luar pintu masuk ke premis itu.
Kakitangan Majlis Daerah Kerian pula mengawal pintu masuk ke dalam pasar dan memberi kad kupon bernombor kepada pengunjung bagi mengelakkan berlakunya kesesakan dengan membenarkan hanya 50 orang pelanggan pada satu-satu masa. – K! ONLINE


Beberapa lokaliti, mukim dikenakan PKPD bermula Jumaat
Oleh NUR HUDA MUSA

26 Mei 2021, 6:39 pm
PETALING JAYA – Kerajaan melaksanakan Perintah Kawalan Pergerakan Diperketatkan (PKPD) di Mukim Parit Buntar, Kerian, Perak selepas mukim itu mencatatkan 44 peratus daripada jumlah keseluruhan kes semasa di daerah Kerian.
Menteri Kanan (Keselamatan), Datuk Seri Ismail Sabri Yaakob berkata, sehingga kini, terdapat 82 kes positif Covid-19 telah direkodkan hasil daripada 623 ujian saringan yang telah dilakukan Kementerian Kesihatan (KKM) dengan kadar positiviti ialah 13.1 peratus.
“Atas nasihat KKM, pelaksanaan PKPD akan berkuat kuasa bermula 28 Mei sehingga 10 Jun 2021,” katanya dalam satu kenyataan di sini hari ini.
Selain itu katanya, langkah sama turut dilaksanakan di dua pangsapuri di Cheras, Wilayah Persekutuan Kuala Lumpur iaitu di Pangsapuri Permai (semua blok) dan Pangsapuri Sri Penara (Blok C dan D).
“KKM mendapati berlaku peningkatan kes ketara dalam tempoh 10 hari apabila sebanyak 78 kes positif telah dikesan hasil daripada 101 ujian saringan dilakukan di Pangsapuri Permai.
“Di Pangsapuri Sri Penara pula, terdapat 111 kes positif Covid-19 selepas 123 orang penghuni disaring,” jelasnya.

Ismail Sabri memaklumkan, dua lagi lokaliti turut dikenakan PKPD di Pahang iaitu Taman Dato’ Tengku Paris dan Felda Tersang 1,2, & 3, Mukim Batu Talam, Raub Pahang.
“Sementara di Temerloh, dua mukim turut dikenakan PKPD selepas terdapat peningkatan ketara kes dalam tempoh 10 hari.
“Mukim yang terlibat ialah mukim Perak dan mukim Bangau, Temerloh, Pahang bermula 28 Mei hingga 10 Jun,” ujarnya.
Sementara itu di Sabah, empat perkampungan di daerah Kunak turut dikenakan PKPD iaitu Kampung Kabong, Kampung Kabong Baru, Kampung Kunak Darat, dan Kampung Kunak 3.
Di Kota Belud Sabah pula, PKPD turut dilaksanakan di Kampung Pirasan bermula 28 Mei hingga 10 Jun depan.
“Sementara di daerah Tawau, kerajaan turut melaksanakan PKPD di tiga lokaliti iaitu Kampung Sungai Pukul, Pulau Sebatik; Taman Desa Ranggu dan Taman Sawit Balung,” katanya. – K! ONLINE


Lelaki maut kemalangan gara-gara pelitup muka tutup mata
Oleh KOSMO!

26 Mei 2021, 6:34 pm
BANGKOK – Seorang penunggang motosikal di wilayah utara Thailand, Uthai Thani dilaporkan meninggal dunia dalam kemalangan raya berikutan matanya ditutupi pelitup muka yang dipakainya, lapor portal Thaiger, semalam.
Motosikal yang ditunggangnya Mew, 43, yang merupakan warganegara Myanmar, dikatakan hilang kawalan moto apabila penglihatannya dihalang pelitup muka sebelum terbabas dan melanggar tiang elektrik.
Beberapa saksi memberitahu, mereka melihat pelitup  muka  menutupi mata mangsa dan percaya bahawa ia menghalang penglihatannya lalu menyebabkan kemalangan itu.
Menurut polis, Mew baru saja  membeli motosikal itu sejam sebelum terlibat dalam kemalangan,  malah beberapa komponen kenderaan itu masih berbungkus plastik.
Kemalangan berlaku di bahagian jalan yang melengkung dan kesan tayar sepanjang 10 meter dijumpai ketika polis tiba di lokasi kemalangan.
Orang ramai di tempat kejadian cuba ‘membangunkan lelaki itu’ dan pasukan penyelamat tempatan turut melakukan bantuan pernafasan, namun mangsa  disahkan mati di tempat kejadian. – Agensi


Sindiket pengedaran dadah tumpas
26 Mei 2021, 6:50 pm
PETALING JAYA – Sindiket pengedaran dadah tumpas selepas lima individu ditahan dalam operasi khas yang dijalankan sepasukan pegawai dan anggota polis dari Jabatan Siasatan Jenayah Narkotik Kuala Lumpur pada Ahad lalu.
Operasi pada pukul 4.59 petang itu telah dijalankan di kawasan Taman Overseas Union dan sebuah kondominium di Jalan Klang Lama, dekat sini.
Ketua Jabatan Siasatan Jenayah Narkotik Kuala Lumpur, Asisten Komisioner Adnan Azizon berkata, lima individu yang ditahan terdiri daripada tiga lelaki warga tempatan dan dua wanita warga Vietnam berusia dalam lingkungan 21 hingga 38 tahun.
“Hasil pemeriksaan dalam sebuah kereta jenis Perodua Myvi dan sebuah rumah telah membawa kepada rampasan dadah yang disyaki serbuk methylenedioxymethamphetamine (MDMA) seberat 1.28 kilogram (kg) dan pil erimin 5 (2.56kg).
“Polis turut merampas gelang kaki emas(3), rantai tangan emas (2) dan wang tunai berjumlah RM3,200,” katanya dalam satu kenyataan di sini hari ini.
Beliau berkata, siasatan lanjut di sebuah kondominium di Subang Jaya telah berjaya menahan seorang lelaki warga tempatan berusia 31 tahun.

Mengulas lanjut, polis telah membuat rampasan dadah seperti serbuk MDMA seberat 2.25 kg, pil erimin 5(0.26 kg) dan ekstasi (0.32kg). Turut dirampas sebuah kereta jenis Honda Accord dan wang tunai berjumlah RM10,600.
“Ujian saringan suspek ini juga didapati positif dadah jenis Ketamin manakala semakan mendapati dua suspek yang ditahan mempunyai rekod jenayah lampau.
“Nilai keseluruhan rampasan dan sitaan ialah RM457,280.80 membabitkan rampasan dadah bernilai RM396,600.80, sitaan wang tunai(RM13,800), sitaan emas (RM16,880) dan sitaan kenderaan (RM30,000).
Tambah Adnan, dengan tertangkapnya kesemua suspek, polis berjaya menumpaskan kegiatan pengedaran dadah yang didalangi oleh warga tempatan dan warga asing.
“Sindiket ini juga dikesan aktif dalam pengedaran dadah sejak tiga bulan lalu di sekitar Lembah Klang. Keseluruhan dadah yang di rampas boleh dibekalkan kepada 16,293 orang penagih,” jelasnya.
Kesemua suspek ditahan reman di bawah seksyen 117 Kanun Tatacara Jenayah sejak Ahad hingga Sabtu ini. Kes disiasat di bawah Seksyen 39B Akta Dadah Berbahaya 1952 yang membawa hukuman gantung sampai mati jika disabitkan kesalahan. – K! ONLINE.


RM25 sehari kos makanan seorang pesakit Covid-19
Oleh ROSALWANI CHE SOH

26 Mei 2021, 7:17 pm
KOTA BHARU – Jabatan Kebajikan Masyarakat (JKM) Kelantan memperuntukkan perbelanjaan sebanyak RM25 sehari kepada setiap pesakit Covid-19 yang ditempatkan di 15 pusat kuarantin dan stesen kuarantin di negeri ini.
Penolong Pengarahnya, Azizah Zakaria berkata, pihaknya menyediakan keperluan makanan kepada 2,000 pesakit di pusat dan stesen kuarantin sebanyak empat kali sehari.
“Ia merangkumi hidangan sarapan pagi, makan tengahari, minum petang dan makan malam.
“Setakat ini, kami hanya menyediakan makanan asas kepada pesakit yang dikuarantin dengan menu yang ditetapkan oleh Jabatan Kesihatan Negeri Kelantan dengan pemakanan seimbang,” katanya.
Beliau berkata demikian ketika ditemui pemberita di stesen kuarantin Sektor Sumber Teknologi Pendidikan (STTP) Negeri Kelantan, Pengkalan Chepa di sini hari ini.
Mengulas lanjut, menurut Azizah, penyediaan makanan dilakukan secara keseluruhan bagi memenuhi kadar keperluan semasa, namun pihaknya tetap menerima rungutan mengenai hal melibatkan makanan.

Katanya, secara keseluruhan, penyediaan makanan di pusat dan stesen kuarantin berada dalam kuantiti yang baik dan tiada aduan berhubung makanan basi atau sebaliknya.
Berhubung bantuan makanan, ujarnya, JKM Kelantan ada menyediakan bakul makanan yang diberikan kepada penduduk di kawasan Perintah Kawalan Pergerakan Diperketatkan (PKPD).
“Ia akan dihantar kepada pihak berkenaan mengikut keperluan semasa.
“Kerajaan amat prihatin kepada pesakit-pesakit Covid-19 dan sentiasa menyalurkan bantuan melalui pelbagai cara dan bentuk bantuan,” katanya. – K! ONLINE


Penularan varian India, Melbourne laksana perintah berkurung mengejut
Oleh KOSMO!

26 Mei 2021, 5:45 pm
MELBOURNE, AUSTRALIA –  Kota raya Melbourne dijangka melaksanakan perintah berkurung mengejut susulan peningkatan kes Covid-19 yang disebabkan oleh varian India, lapor portal MailOnline hari ini.
Bandar kedua terbesar di Australia itu melaksanakan semula beberapa peraturan Covid-19 sedia ada selepas pihak berkuasa melaporkan lima kes baharu varian tersebut.
Ia termasuk pemakaian pelitup muka ketika berada di dalam bangunan dan pengangkutan awam serta mengehadkan kepada lima tetamu dalam sebuah rumah.
Bandar raya itu kini diletakkan dalam keadaan berjaga-jaga selepas kes seorang lelaki yang dijangkiti varian India duduk bersama 23,000 peminat bola sepak dalam satu perlawanan Liga Bola Sepak Australia di stadium Padang Kriket Melbourne, negeri Victoria.
Daripada lima kes varian India direkodkan semalam, semua kes adalah berkaitan dengan lelaki tersebut, yang telah menyebarkan virus itu kepada ahli keluarganya di samping 168 kontak rapat dilaporkan setakat ini.
“Kita tidak boleh memandang remeh pada varian India. Varian ini berupaya menukar dengan pantas, sama seperti varian UK,” ujar Ketua Pegawai Kesihatan Victoria, Dr. Brett Sutton.

Setakat ini, satu kluster varian India direkodkan di pinggir Melbourne dalam tempoh dua hari lepas, dengan sembilan kes dilaporkan.
Penularan terbaharu itu mengakhiri rekod negeri Victoria yang tidak mencatatkan sebarang kes Covid-19 selama tiga bulan.
Negeri itu pada tahun lepas merupakan negeri paling teruk dilanda wabak Covid-19, dengan mencatatkan kira-kira 70 peratus daripada kes keseluruhan dan 90 peratus kematian di Australia. – AGENSI


Saintis dakwa umur maksimum manusia 150 tahun
Oleh KOSMO!

26 Mei 2021, 6:15 pm
LONDON – Sekumpulan penyelidik percaya bahawa mereka telah mengenal pasti had umur maksimum yang boleh dicapai manusia ialah 150 tahun, lapor akhbar New York Post kelmarin.
Had umur itu melepasi umur manusia tertua di dunia iaitu wanita Perancis, Jeanne Calment. Dia meninggal dunia pada 1997 ketika berusia 122 tahun.
Kumpulan saintis berkenaan menerbitkan hasil kajian mereka dalam jurnal Nature Communications baru-baru ini.
Had umur itu dikenal pasti selepas mereka melakukan kajian menggunakan aplikasi iPhone dan data perubatan yang diperoleh daripada sukarelawan di Britain dan Amerika Syarikat (AS).
Kecerdasan buatan (AI) digunakan untuk menganalisis maklumat berkaitan kesihatan dan kecergasan. Kumpulan penyelidik itu membuat rumusan tersebut berdasarkan dua kelompok data termasuk usia biologi yang berkait rapat dengan dengan tekanan, gaya hidup dan penyakit kronik.
Berdasarkan maklumat kajian, pasukan penyelidik tersebut berpendapat bahawa pada usia sekitar 120 hingga 150 tahun, tubuh manusia menunjukkan ‘kehilangan ketahanan sepenuhnya’, yang mengakibatkan ketidakmampuan untuk pulih.

“Semakin kita berusia, semakin lama masa yang diperlukan untuk pulih daripada masalah kesihatan,” kata penulis kajian, Dr. Timothy V. Pyrkov. – Agensi


Pesara dikompaun, pakai gelang pink ke pasar
Oleh YATIMIN ABDULLAH

26 Mei 2021, 6:15 pm
TUMPAT – Seorang pesara kerajaan dikompaun RM4,000 selepas didapati memakai gelang pink ketika sedang membeli barangan dapur di Pasar Sumayyah di sini hari ini.
Ketua Polis Daerah Tumpat, Superintendan Ab. Rashid Mat Daud berkata, lelaki berusia 73 tahun itu dikompaun selepas didapati keluar dari rumahnya ketika sedang menjalani pengawasan dan pemerhatian di rumah.
Menurutnya, polis telah mengeluarkan kompaun berjumlah RM4,000 kepada warga emas yang berasal dari Palekbang di sini.
“Kes disiasat mengikut Seksyen 15 Akta Pencegahan Penyakit-Penyakit Berbahaya 1988 (Akta 342),” katanya ketika dihubungi Kosmo! di sini hari ini.
Ab. Rashid memberitahu, polis memohon orang ramai agar menyalurkan maklumat kepada pihak berkuasa jika melihat ada pelanggaran prosedur operasi standard (SOP) terutamanya kepada mereka yang dikenakan tindakan kuarantin.
“Saya juga memohon kerjasama orang ramai untuk terus patuh kepada SOP.

“Pematuhan SOP ini penting dalam usaha memutuskan rantaian jangkitan Covid-19 yang semakin membimbangkan ketika ini,” ujarnya.
Terdahulu, tular sekeping gambar di Facebook menunjukkan seorang warga emas dikompuan kerana pemakai gelang pink ke pasar berkenaan hari ini.
Tindakan tidak bertangjawab warga emas itu jelas menunjukkan sikap tidak acuhnya terhadap penularan jangkitan Covid-19 ketika ini. – K! ONLINE


Harga RON95, RON97 kekal
Oleh NOR IDAYU BOSRO

26 Mei 2021, 5:08 pm
PUTRAJAYA – Harga runcit petrol RON95 dan RON97 masing-masing kekal pada paras RM2.05 dan RM2.61 seliter bagi tempoh bermula tengah malam ini sehingga 2 Jun depan.
Kementerian Kewangan dalam satu kenyataan berkata, harga runcit diesel juga kekal pada paras RM2.15 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel walaupun harga pasaran sebenar bagi kedua-dua produk meningkat melebihi harga siling yang telah ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. -K! ONLINE


Kerja pemulihan LRT Laluan Kelana Jaya diteruskan
Oleh NUR HUDA MUSA

26 Mei 2021, 5:04 pm
PETALING JAYA – Operasi mengeluarkan dua tren Transit Aliran Ringan (LRT) Laluan Kelana Jaya yang terlibat dalam kemalangan berdekatan Stesen LRT KLCC malam Isnin lalu diteruskan hari ini.
Prasarana dalam satu kenyataan berkata, kerja-kerja pemulihan itu dilakukan sepenuh masa dengan operasi tiga syif oleh kakitangan daripada pelbagai jabatan termasuk kejuruteraan dan teknikal.
Katanya, kerja-kerja pemulihan tersebut berjalan lancar dan dijangka selesai dalam masa tiga hari seperti diumumkan oleh Menteri Pengangkutan, Datuk Seri Wee Ka Siong.
“Sejurus selepas kerja-kerja menyelamat dan mengeluarkan mangsa pada malam berkenaan, pasukan pemulihan memulakan kerja mereka serta merta dengan membuat penilaian terhadap kerosakan dan diikuti dengan kerja-kerja awalan sebelum memulakan kerja-kerja pemulihan.
“Bahagian paling mencabar adalah untuk memisahkan gerabak-gerabak untuk kedua-dua tren dan menaikkan enam gerabak yang tergelincir kembali ke atas landasan. Sehingga malam tadi, lima daripada enam gerabak berkenaan sudah berjaya dinaikkan,” katanya di sini hari ini.
Jelasnya, kerja-kerja hari ini tertumpu kepada gerabak terakhir dan berkaitan dengan proses mengeluarkan tren, yang kemudiannya akan dibawa ke Depoh LRT Kelana Jaya di Subang. – K! ONLINE


RPO nafi buka pendaftaran vaksin
Oleh MOHAMAD FAIZAL HASHIM

26 Mei 2021, 5:40 pm
JOHOR BAHRU – Tular hebahan di aplikasi Whatsapp bahawa Sultan Johor, Sultan Ibrahim Sultan Iskandar membuka pendaftaran suntikan vaksin Covid-19 buat rakyat di negeri ini hari ini.
Dalam hebahan tersebut, turut dinyatakan bahawa rakyat di negeri ini boleh membuat pendaftaran di laman sesawang https://www.immuplan.my/apply-now selewat-lewatnya pada pukul 8 malam ini.
Mesej itu bertebaran di aplikasi Whatsapp selepas tempahan untuk slot janji temu vaksin AstraZeneca di laman web vaksincovid.gov.my telah ditutup.
“Rakyat Johor boleh mendaftar untuk mendapatkan vaksin Covid-19 sehingga 8 malam ini.
“Sultan Johor membuka pendaftaran itu kepada rakyat Johor. Pergilah mendaftar,” kata individu yang menyebarkan mesej tersebut.
Bagaimanapun, Royal Press Office (PRO) ketika dihubungi bagi mendapatkan penjelasan berhubung perkara tersebut memaklumkan pautan tersebut tidak mempunyai kaitan dengan Istana Johor.

“Immuplan adalah satu inisiatif yang digerakkan oleh kerajaan negeri dan ia tidak melibatkan pihak Istana,” ujar RPO ketika dihubungi di sini hari ini.- K! ONLINE


Misha, Sweet, Daiyan, Fatin kecewa, pendaftaran AstraZeneca macam Hunger Games
26 Mei 2021, 4:45 pm
PETALING JAYA – Pendaftaran vaksin AstraZeneca fasa kedua yang dibuka hari ini mencetuskan pelbagai reaksi dalam kalangan rakyat termasuklah golongan selebriti apabila ramai mengadu gagal menembusi laman web gara-gara kelemahan teknikal.
Sejak dibuka pukul 12.15 tengah hari tadi, laman web pendaftaran tersebut diserang rakyat yang panik dan berebut-rebut untuk mendapatkan slot suntikan vaksin bagi diri sendiri dan juga ahli keluarga.
Ramai kalangan selebriti meluahkan kekecewaan dengan sistem yang digunapakai laman web tersebut kerana gagal menekan butang daftar.
Pelakon Sweet Qismina dalam satu hantaran meluahkan rasa tidak puas hati dengan capaian laman web pendaftaran vaksin yang berdepan dengan banyak masalah seperti gagal menekan butang negeri.
“Sesiapa yang buat laman web ini, tolonglah ada strategi yang tinggi untuk buatkannya berfungsi. Banyak sangat isu. Tak boleh tekan negeri.
“Semua slot tiba-tiba bertukar warna hijau dan kami tidak tahu mana satu yang sudah penuh. Kami pun tidak tahu berapa banyak slot vaksin yang tinggal. Setiap kali tekan butang muat semula (refresh), dah kena isi balik semua,” tulisnya.

Perkara sama diluahkan penyanyi dan pengacara Daiyan Trisha yang ternyata kecewa kerana rakyat terpaksa berebut mendapatkan slot suntikan vaksin.
“Sedih dan kecewa. Kenapa sampai macam ni rakyat nak kena berebut vaksin? Bermacam-macam jenis penindasan nak kena hadap.
“Lepas satu, tambah lagi satu. Sampai bila, sejauh mana? Saya hilang kata-kata dan sudah tidak boleh memikirkannya lagi,” ujarnya dalam satu ciapan Twitter.
Sementara penyanyi Misha Omar juga memberitahu, dia gagal mendaftarkan temu janji suntikan untuk dirinya dan suami gara-gara masalah teknikal yang dialami.
Meskipun sudah mencubanya berulang kali, namun dia masih gagal merebut tempahan slot berkenaan.
“Selepas beberapa ketika, lepas peringkat seterusnya untuk pilih tarikh slot. Tetapi tetap dia mainkan perasaan, cakap tarikh yang dipilih sudah penuh.
“Perlumbaan yang sangat susah. Tak apa, niat tu yang penting okey? Kita jaga kita. Vaksin untuk lindungi diri dan jaga orang sekeliling. Kita cuba lagi nanti,” katanya.
Bagi pelakon Fatin Afeefa pula, dia berasa kecewa kerana semua orang terpaksa berebut hanya kerana mahu diri dilindungi daripada penyakit.
“Laman web dengan kos RM70 juta. Tak faham kenapa sampai perlu berebut? Ini bukan Hunger Games. Saya sedang berjuang untuk kesihatan saya.
“Apa yang saya perlukan cuma vaksin. Jika kena bayar, tidak mengapa,” katanya yang bagaimanapun berjaya menempah slot untuk ibunya. – K! ONLINE


Gerhana bulan penuh petang ini
26 Mei 2021, 5:15 pm
PETALING JAYA – Fenomena gerhana bulan penuh atau ‘Super Flower Blood Moon’ boleh disaksikan seluruh rakyat Malaysia bermula pukul 4.47 petang sehingga pukul 9.50 malam ini.
Ketua Pengarah Agensi Angkasa Malaysia (MYSA), Azlikamil Napiah, berkata, fenomena gerhana bulan penuh yang kali terakhir terjadi pada tahun 2018 itu hanya boleh dilihat di Semenanjung sahaja.
“Fenomena gerhana bulan hari ini akan berlaku selepas bulan berada pada kedudukan yang paling hampir dengan bumi (perigee) dengan jarak 357,309 kilometer (km) yang akan berlaku pada pukul 4.47 petang dan berakhir pada pukul 9.50 malam.
“Bagi kebanyakan kawasan di Semenanjung, fenomena gerhana ‘Super Flower Blood Moon’ hanya kelihatan ketika fasa gerhana maksimum,” ” katanya dalam satu kenyataan di sini hari ini.
Tambahnya, masyarakat yang berada di Sabah dan Sarawak berpeluang menyaksikan proses pembentukan fenomena gerhana itu lebih awal,
Jelansya, orang ramai juga boleh menyaksikan fenomena tersebut menerusi akaun media sosial Facebook dan YouTube Planetarium Negara. – K! ONLINE


Pergerakan dalam daerah sama lepas pukul 8 dibenarkan
Oleh ROHANA MOHD. NAWI

26 Mei 2021, 5:24 pm
BACHOK – Polis Kelantan menjelaskan bahawa sebarang pergerakan individu di dalam daerah sama masih boleh dilakukan sepanjang Perintah Kawalan Pergerakan (PKP) 3.0 meskipun semua perniagaan ditutup pada pukul 8 malam.
Ketua Polis Kelantan, Datuk Shafien Mamat berkata, bagaimanapun, jika ada dalam kalangan orang awam yang mahu merentas daerah selepas tempoh masa yang dihadkan, individu itu perlu memohon surat kebenaran polis.
“Saya ingin memaklumkan bahawa pergerakan dalam daerah yang sama tiada had masa. Saya dapati masyarakat kurang jelas dalam hal ini.
“Bagi yang mempunyai urusan perniagaan di luar daerah, orang ramai boleh memohon surat kebenaran daripada polis,” katanya pada sidang akhbar di Sekolah Kebangsaan Pauh Lima di sini hari ini.
Menurut Shafien, beliau terpaksa menjelaskan mengenai keadaan itu ekoran ada yang dilihat takut untuk keluar rumah sekiranya ada perkara penting selepas pukul 8 malam.
Katanya, bagaimanapun, sektor perniagaan tetap tidak dibenarkan untuk beroperasi selepas waktu itu.

Tambahnya, bagi kawasan yang dikenakan Perintah Kawalan Pergerakan Diperketat (PKPD) di lima lokaliti di negeri ini masih tidak dibenarkan sebarang pergerakan keluar dan masuk.
Dalam perkembangan lain, menurut Shafien berkata, polis akan menyerahkan kertas siasatan kepada pihak pendakwaan berkaitan kes jemaah di surau Kampung Pauh Lima di sini yang solat tanpa penjarakan fizikal di dalam gelap untuk tindakan lanjut.
Katanya, polis akan mengambil keterangan beberapa jemaah surau itu selepas mereka tamat tempoh kuarantin selepas dipercayai positif jangkitan Covid-19. – K! ONLINE


Tular video individu ‘mengamuk’ di PPV
Oleh NUR HUDA MUSA

26 Mei 2021, 6:21 pm
PETALING JAYA – Media sosial petang ini kecoh dengan penyebaran rakaman video yang memaparkan seorang wanita ‘mengamuk’ di sebuah Pusat Pemberian Vaksin.
Video berdurasi 1 minit 27 saat yang dipercayai dirakam di PPV Pusat Pusat Konvensyen Sunway Pyramid itu memaparkan seorang wanita menyuarakan rasa tidak puas hatinya mengenai temu janji vaksinasi kepada Menteri Penyelaras Program Imunisasi Covid-19 Kebangsaan, Khairy Jamaluddin Abu Bakar.
Menerusi klip video itu, kedengaran wanita tersebut tidak berpuas hati kerana proses penerimaan vaksin untuk orang tuanya yang merumitkan.
Bagaimanapun, Setiausaha Sulit Kanan Kementerian Sains, Teknologi dan Inovasi (Mosti), Hasbullah Hassin melalui Twitternya berkata, kejadian itu berlaku berpunca daripada kesilapan mendaftar nombor kad pengenalan.
“Untuk makluman, itu ialah temu janji untuk bapanya. Apabila disemak, ia berlaku kerana kesilapan nombor kad pengenalan. Khairy Jamaluddin mendengar aduannya dan selesaikan segera.
“Temu janji untuk bapa wanita itu dikembalikan semula selepas pihak kami membetulkan semula nombor kad pengenalan penerima tersebut,” katanya. – K! ONLINE


Tiada kompaun kepada pemandu tular keluar sebelum 8 pagi
Oleh MOHD YUNUS YAKKUB

26 Mei 2021, 4:38 pm
SHAH ALAM – Tiada sebarang kompaun dikeluarkan kepada seorang pemandu sebuah kenderaan yang tular berhubung pergerakan sebelum pukul 8 pagi dalam sekatan jalan raya (SJR) di Jalan Persiaran Anggerik Eria, Seksyen 31 di sini, hari ini.
Ini susulan penularan video berdurasi 29 saat di laman sosial Facebook dan Twitter berhubung perbualan antara anggota trafik dan pemandu tersebut ketika SJR bergerak Op Pelbagai Kesalahan Lalulintas Perintah Kawalan Pergerakan (PKP) Covid-19 di lokasi tersebut.
Berdasarkan video tersebut, pemandu kenderaan itu memaklumkan hanya ingin menuju ke sebuah pasar raya berhampiran kawasan berkenaan.
Tangkap layar ciapan seorang pengguna berhubung saman dikeluarkan bagi kenderaan yang berada di jalan raya sebelum pukul 8 pagi
Ketua Polis Daerah Shah Alam, Asisten Komisioner Baharudin Mat Taib berkata, dalam perbualan itu anggota tersebut menanyakan berkaitan surat pergerakan dan tujuan pemandu kenderaan tersebut.
“Anggota itu juga menerangkan prosedur operasi standard (SOP) pergerakan PKP dan tidak ada mengeluarkan sebarang kompaun kepada pemandu berkenaan.
“Kita ingin menegaskan bahawa tiada SOP yang menyatakan kenderaan tidak boleh berada di atas jalan raya sebelum pukul 8 pagi atau selepas 8 malam,” katanya dalam kenyataan di sini hari ini.

Dalam perkembangan berlainan, beliau memberitahu, sebanyak 78 saman atas pelbagai kesalahan lalulintas telah dikeluarkan dalam operasi bermula pukul 7 hingga 9.30 pagi.
“Hasil operasi itu juga kita mengesan sebuah kenderan lain yang gagal memastikan jumlah penumpang dalam kenderaan persendirian mengikut kapasiti kenderaan.
“Justeru, satu kompaun PKP telah dikeluarkan dibawah Peraturan 17 (3) (No 5) Akta Pencegahan dan Pengawalan Penyakit Berjangkit 1988 Ketika Pelaksanaan Perintah Kawalan Pergerakan (PKP),” katanya. -K!ONLINE


Ditegur abai kebersihan, Uqasha Senrose ubah ‘penampilan’
Oleh MOHAMMAD SHAHEMY AZMI

26 Mei 2021, 3:41 pm
PETALING JAYA – Gara-gara dikritik selepas didakwa mengabaikan kebersihan ketika menyediakan makanan ringan jualannya iaitu Choco Jar, pelakon Uqasha Senrose tampil dengan video terbaharu lengkap memakai tudung, pelitup muka dan sarung tangan.
Menerusi video terdahulu, ramai pengikutnya dalam Instagram mempersoalkan cara pengendalian makanan oleh Uqasha apabila tunang kepada Kamal Adli itu tidak menutup kepalanya dan memakai sarung tangan.
“kenapa tak pakai gloves (sarung tangan)? Pegang rambut lepas tu pegang telefon. Lagi satu kenapa tak tuang terus dalam bekas? Kenapa kena daripada senduk ke jug? Lepas tu baru ke bekas. Tak ke lambat?” tegur seorang pengguna media sosial.
Bagi memberikan respon atas teguran tersebut, Uqasha kemudiannya kemudian muncul semula di Live Instagram dengan mengikuti panduan pengendalian makanan yang betul apabila mengenakan pelitup muka dan memakai sarung tangan.
Kesedaran yang dipamerkan Uqasha atau nama sebenarnya Nik Zaris Uqasha Nik Sen, 29, mendapat pujian netizen apabila dia dikatakan tidak cepat melatah walaupun selepas ditegur peminatnya.
Rata-rata pengikutnya memuji pelakon drama Rindu Awak Separuh Nyawa itu kerana bersikap profesional dan tidak marah-marah apabila dikritik peminatnya.

“Bagusnya Uqasha. Selepas ditegur, terus tutup rambut (bertudung), pakai sarung tangan. Tak ada nak marah-marah, meroyan!” puji peminat.
Sekadar info, Uqasha kini sedang menjalankan perniagaan mengusahakan makanan ringan Choco Jar Homemade jenama Sweet & Coco sejak beberapa minggu lalu. -K! ONLINE


Kerajaan sedia bantu mangsa kemalangan LRT
Oleh NUR HUDA MUSA

26 Mei 2021, 3:27 pm
PETALING JAYA – Kementerian Sumber Manusia (KSM) melalui Pertubuhan Keselamatan Sosial (Perkeso) bersedia membantu mangsa-mangsa kemalangan Transit Aliran Ringan (LRT) laluan Kelana Jaya Isnin lalu.
Menterinya, Datuk Seri M. Saravanan berkata, mangsa-mangsa yang layak sedia dibantu di bawah Akta Keselamatan Sosial Pekerja 1969 (Akta 4) dan Akta Keselamatan Sosial Pekerjaan Sendiri 2017 (Akta 789).
Saravanan
“Bagi mangsa kemalangan yang terdiri daripada Orang Bekerja Sendiri (OBS) yang berdaftar dan mencarum Skim Keselamatan Sosial Pekerjaan Sendiri (SKSPS) di bawah Akta 789, mereka layak memohon faedah-faedah PERKESO jika kemalangan berlaku sewaktu menjalani aktiviti pekerjaan sendiri atau dalam perjalanan pergi bekerja atau balik ke rumah.
“Mengambil kira keadaan mangsa yang cedera dan mungkin sedang menjalani rawatan, saya menyeru majikan mahupun ahli keluarga mangsa supaya segera mengemukakan tuntutan permohonan faedah di mana-mana pejabat PERKESO yang berdekatan,” katanya dalam satu kenyataan di sini hari ini.
Terdahulu, sebanyak 213 penumpang cedera dalam kemalangan melibatkan dua tren LRT Kelana Jaya berhampiran Stesen KLCC dari arah stesen Kampung Baru di sini pada Isnin.
Jumlah itu melibatkan kira-kira 47 penumpang dilaporkan cedera parah manakala 166 orang mengalami luka ringan. – K! ONLINE


Slot penuh bukti ramai mahu disuntik vaksin
Oleh LUQMAN RIDHWAN MOHAMED NOR

26 Mei 2021, 3:32 pm
PETALING JAYA – Penutupan pendaftaran vaksin AstraZeneca dalam tempoh kira-kira sejam setengah sejak ia dibuka pada pukul 12.15 tengah hari tadi membuktikan rakyat negara ini mahukan suntikan vaksin.
Pakar Perunding Perubatan dan Pakar Nefrologi Hospital Putrajaya, Dr. Rafidah Abdullah dalam ciapannya berkata, dia menyaksikan sendiri keluh-kesah orang ramai yang gagal mendaftar hari ini.
Ciapan Dr. Rafidah tadi
“Saya menyaksikan keluh kesah semua. Dah tutup laman web sebab tempahan penuh ya? Ini menunjukkan rakyat Malaysia ramai yang nak vaksin!
“Saya sarankan buat sistem sama untuk tempat-tempat yang ramai tak datang temu janji. Kita beri yang nak dulu,” ciapnya di Twitter hari ini.
Laman web vaksincovid.gov.my ditutup sekitar pukul 1.28 petang hari ini setelah semua sejuta slot ditawarkan penuh. – K! ONLINE


12 kluster komuniti libatkan hari raya
Oleh SITI A'ISYAH SUKAIMI

26 Mei 2021, 3:22 pm
PUTRAJAYA – Sehingga semalam sebanyak 12 kluster komuniti melibatkan sub-kluster hari raya dikenal pasti dengan 470 kes positif Covid-19 telah dikesan daripada saringan yang dijalankan terhadap 2,541 individu.
Ketua Pengarah Kesihatan, Tan Sri Dr. Noor Hisham Abdullah berkata, kluster komuniti melibatkan hari raya itu ialah Kluster Jalan Tahir Manan (Selangor), Kluster Kampung Pangkal Payung dan Kluster Kepulauan Tumpat (Kelantan) serta Kluster Padang Lalang Dua (Pulau Pinang).
“Selain itu, Kluster Jalan Dara (Pahang), Kluster Simpang Sahari dan Kluster Patau-Patau (Labuan), Kluster Melikai, Kluster Deluxe, Kluster Abaka serta Kluster Muhibbah Dua (Sabah),” katanya berkongsi maklumat tersebut pada media sosial beliau di sini hari ini.
Dalam pada itu, Noor Hisham berkata, satu lagi kluster berkaitan hari raya ialah Kluster Taman Sourabaya Indah di Sarawak serta kesemua kluster tersebut ialah kluster aktif.
Mengulas lanjut, beliau berkata, satu kematian dilaporkan melibatkan Kluster Jalan Tahir Manan di Selangor, manakala terdapat dua kes sedang dirawat di Unit Rawatan Rapi bagi Kluster Simpang Sahari di Labuan
“Jumlah ini dijangka akan bertambah dan mungkin melibatkan lebih banyak negeri,” ujarnya. -K!ONLINE


Anju dikecam rentas negeri untuk sedut lemak
Oleh MOHAMMAD SHAHEMY AZMI

26 Mei 2021, 3:49 pm
PETALING JAYA – Perkongsian video oleh pelakon Zarina Anjoulie ketika dia sedang melakukan rawatan kecantikan untuk menyedut lemak (liposuction) di sebuah klinik di Kuala Lumpur telah mengundang kecaman netizen apabila dia didakwa merentas negeri tanpa sebarang urusan penting.
Enggan berdiam diri selepas dihentam pengikutnya dalam Instagram, Zarina atau lebih mesra disapa Anju lantang mempertahankan tindakannya apabila memberitahu apa yang dia lakukan itu (rawatan kecantikan) adalah atas tuntutan kerja.
“Tolong faham aku hari-hari kerja dekat KL, kadang-kadang aku tak balik sebab esoknya kena siang (kerja). Aku duduk Nilai (Negeri Sembilan) jauh nak balik.
“Surat kebenaran aku dah mohon dekat Balai Polis Nilai. Kalau sesiapa yang tidak puas hati, menggeletis boleh telefon terus ke balai polis untuk bertanya. Aku kerja bukan jalan-jalan cari karpet!” tulisnya dalam Instagram.
Berkaitan keperluannya melakukan rawatan kecantikan menyedut lemak ketika Perintah Kawalan Pergerakan (PKP) dikuatkuasakan pada hari ini, Zarina memberitahu apa yang dilakukannya itu adalah atas urusan kerja semata-mata.
“Bila orang bebel kata aku pergi KL taka da kepentingan, itulah cara aku cari duit dengan buat review (ulasan produk). Kau ingat semua duit sumbangan yang aku buat selama ini datang dari mana? Daripada ulasan produk!

“Bukan laki (suami) kau yang tanggung aku kalau aku tak kerja. Kerja aku sekarang ini buat ulasan tentang rawatan lipo (liposuction) dan dapat gaji. Sila hadam,” tegasnya.
Dalam hantaran berbeza, pelakon drama Anak Pontianak itu turut berkongsi video ketika dia melakukan proses menyedut lemak di beberapa bahagian anggota badannya di sebuah klinik kecantikan. – K! ONLINE


12 individu rentas daerah dikompaun
Oleh NUR ANATI JUHARI

26 Mei 2021, 4:27 pm
ALOR SETAR – Tindakan 12 individu menggunakan laluan tikus untuk merentas keluar atau masuk ke daerah Kota Setar yang dikenakan perintah Kawalan Pergerakan Diperketatkan (PKPD) mengundang padah apabila mereka dikompaun dalam dua operasi ‘snap-check’ di sini hari ini.
Operasi tersebut dilakukan di dua lokasi sekitar Kampung Alor Ganu dan Bukit Pinang di sini antara pukul 10 pagi hingga 12 tengah hari.
Ketua Polis Daerah Kota Setar, Asisten Komisioner Ahmad Shukri Mat Akhir berkata, kompaun RM5,000 dikeluarkan kepada 12 individu yang merentas daerah tanpa surat kebenaran polis.
“Mereka yang berusia lingkungan 18 hingga 52 tahun memberi alasan keluar membeli barang, jumpa kawan dan ziarah ibu bapa tetapi gagal menunjukkan surat kebenaran merentas,” katanya ketika ditemui dalam operasi di Kampung Alor Ganu di sini hari ini.
Katanya, tiada tindakan penutupan jalan dilakukan di kawasan tersebut kerana ia menjadi laluan petugas dalam perkhidmatan perlu yang mempunyai surat kebenaran untuk bekerja.
“Empat kompaun juga dikeluarkan atas pelbagai kesalahan trafik selain seorang lelaki etnik Rohingya turut ditahan bagi siasatan lanjut kerana gagal mengemukakan dokumen diri yang sah,” ujarnya. – K! ONLINE


Berjaya dapat slot setelah tukar bahasa Tamil
Oleh LUQMAN RIDHWAN MOHAMED NOR

26 Mei 2021, 4:33 pm
PETALING JAYA – Seorang pengguna Facebook mengakui berjaya mendaftar bagi vaksin AstraZeneca fasa 2 hari ini setelah menukarkan tetapan bahasa di laman pendaftaran tersebut.
Pengguna berkenaan, Rushdan Rashid berkata, dia menukar bahasa di laman pendaftaran kepada bahasa Tamil setelah dia dan isterinya masing-masing bosan dan putus asa dalam percubaan mereka cuba mendaftar.
“Punyalah battle rebut slot tadi, isteri putus asa lama tunggu, tukar bahasa Tamil terus dpt slot, pukul 1 (petang) dia dapat.
“Berapa tahun rahsia pandai bahasa Tamil ni. Hahaha Alhamdulillah, dua-dua dapat. Tak tahu dah tarikh, tempat kat mana. Masing-masing main tekan je,” katanya dalam satu hantaran di laman Facebook.
Hantaran itu dibalas seorang kenalannya yang bernama Anthony Liew yang berkata, dia juga membuat perkara sama.
“Sama. Saya tak tahu lokasi dan tempat untuk saya dan isteri,” katanya. – K! ONLINE


3,000 tidak hadir vaksinasi di Perlis
Oleh NORLIDA AKMAR IDROS

26 Mei 2021, 4:30 pm
KANGAR – Kira-kira 3,000 daripada lebih 20,000 individu berdaftar tidak hadir janji temu suntikan vaksin Covid-19 di Perlis dengan memberikan pelbagai alasan antaranya tidak sihat dan enggan menerima vaksin jenis Sinovac.
Setiausaha Kerajaan Negeri Perlis, Azman Mohd. Yusof memberitahu, kira-kira 16.57 peratus individu yang tidak hadir bagi pemberian vaksin fasa dua itu dicatatkan sehingga Jumaat lalu.
Katanya, alasan lain yang diberikan ialah penetapan tarikh tidak sesuai, tiada pengiring yang boleh membawa mereka ke Pusat Pemberian Vaksin (PPV), sedang menjalani kuarantin di rumah, telah berpindah dan memilih tarikh menerima vaksin bersama pasangan,
“Berdasarkan alasan-alasan yang diberikan, kita boleh lihat bahawa mereka yang tidak hadir janji temu bukan kerana tidak mahu menerima suntikan vaksin tetapi disebabkan oleh faktor lain.
“Sehubungan itu, kita akan menambah baik kaedah bagi melancarkan proses pemberian vaksin ini kepada orang ramai,” katanya ketika dihubungi di sini hari ini.
Menurut Azman, penjadualan semula tarikh pemberian vaksin akan dimaklumkan menerusi notifikasi MySejahtera secara automatik.

“Peringatan untuk hadir (janji temu) dilakukan melalui khidmat pesanan ringkat dan panggilan telefon melalui nombor perhubungan diberikan semasa pendaftaran,” ujarnya. – K! ONLINE


Wanita cedera hampir diperkosa lelaki tidak dikenali
Oleh MUHD AFIQ AL-HAFIZ MAT YUSOF

26 Mei 2021, 3:35 pm
PETALING JAYA – Seorang wanita berdepan detik hitam selepas hampir diperkosa seorang lelaki tidak dikenali di kawasan tempat letak kereta sekitar Kota Damansara pada Isnin lalu.
Dalam kejadian pada pukul 9.30 pagi itu, mangsa warga tempatan berusia 21 tahun itu berada di luar kereta sebelum ditolak suspek dari arah belakang sehingga menyebabkan mangsa jatuh terlentang.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, suspek kemudian telah bertindak menindih badan mangsa sambil meraba tubuh badan dan cuba membuka baju wanita berkenaan.
“Mangsa yang ketakutan itu telah meronta dan menjerit meminta tolong menyebabkan suspek bertindak menumbuk muka mangsa berkali-kali.
“Mangsa yang berjaya melepaskan diri telah menekan hon kereta menyebabkan suspek panik dan suspek melarikan diri,” katanya dalam satu kenyataan di sini hari ini.
Mengulas lanjut, akibat kejadian tersebut, mangsa mengalami kecederaan bengkak dan lebam pada mukanya dan telah membuat laporan polis pada hari kejadian di Ibu Pejabat Polis Daerah Petaling Jaya.

“Siasatan awal mendapati, mangsa telah berselisih dengan suspek ketika berjalan kaki menuju ke keretanya yang diparkir dalam sebuah bangunan komersial di kawasan tempat letak kereta di sekitar Kota Damansara.
“Suspek dipercayai warga tempatan berasal dari Sabah berusia 25 tahun, berketinggian kira-kira 165 sentimeter dan mempunyai tatu penuh di tangan kanan,” jelasnya.
Usaha memburu suspek sedang giat dijalankan dan kes disiasat di bawah Seksyen 354 Kanun Keseksaan kerana mencabul kehormatan serta Seksyen 323 kanun yang sama kerana mendatangkan kecederaan kepada mangsa. – K! ONLINE.


28 kompaun langgar SOP dalam tempoh dua hari
Oleh YATIMIN ABDULLAH

27 Mei 2021, 11:40 pm
PASIR MAS – Polis mengeluarkan sebanyak 28 kompaun kepada individu yang tidak mematuhi prosedur operasi standard (SOP) di tempat awam di daerah ini ketika Perintah Kawalan Pergerakan (PKP) 3.0 yang lebih ketat dilaksanakan sejak kelmarin.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, daripada jumlah itu, kesalahan tidak memakai pelitup muka mencatatkan jumlah terbanyak iaitu 11 kompaun.
Katanya, daripada jumlah keseluruhan, lapan kompaun turut dikeluarkan akibat kesalahan tiada penjarakan fizikal dalam Op Covid 3.0 yang dijalankan di seluruh daerah ini.
“Selain itu, tujuh kompaun dikeluarkan akibat tidak mengimbas rekod kehadiran menggunakan aplikasi MySejahtera dan dua lagi melibatkan kesalahan merentas daerah tanpa dokumen sah.
“Ia menjadikan jumlah keseluruhan yang dikeluarkan sepanjang tempoh dua hari adalah sebanyak 28 kompaun,” katanya ketika dihubungi Kosmo! hari ini.
Mohd. Nasaruddin memberitahu, pemeriksaan mengejut akan dilakukan bagi memastikan pematuhan SOP dalam kalangan masyarakat terus meningkat. -K! ONLINE


Saya ada masalah kesihatan yang terlalu peribadi – Eina Azman
Oleh MOHD. HAIKAL ISA

27 Mei 2021, 11:37 pm
PETALING JAYA – Selebriti Datin Paduka Eina Azman akhirnya membuka mulut, memohon maaf berhubung kontroversi ‘potong Q’ dan mendapat layanan istimewa bagi suntikan vaksin di Hospital Raja Permaisuri Bainun, Ipoh, Perak.
Eina atau nama lengkapnya, Ainur Syakina Azman, 26, berkata, dia dan suaminya, Datuk Paduka Kaiser Gurmeet Harden juga tidak bermaksud untuk menyinggung perasaan mana-mana pihak.
“Saya memohon maaf andai kata perkongsian saya dalam media sosial menimbulkan rasa kurang senang bagi sesetengah pihak.
“Saya tidak bermaksud untuk menyinggung sensitiviti sesiapa apatah lagi ketika isu vaksin menjadi perbualan hangat,” katanya.
Ujar ibu kepada dua cahaya mata itu lagi, terlalu peribadi untuk berkongsi masalah kesihatannya kepada umum.
“Malah, pihak berwajib juga sudah mengeluarkan kenyataan rasmi berhubung isu ini. Saya sendiri mempunyai masalah kesihatan namun terlalu peribadi untuk dikongsikan kepada umum dan hanya untuk pengetahuan keluarga saja,” ujarnya.

Jelas Eina, tindakannya memadam hantaran daripada Instagram kerana tidak mahu merumitkan lagi keadaan.
“Justeru, saya memadam posting (hantaran) daripada paparan dalam Instagram bagi mengelakkan isu itu daripada bertambah rumit.
“Dengan rasa rendah diri, saya sekali lagi memohon maaf sekiranya video dan gambar yang dimuat naik menimbulkan salah faham,” katanya.
Terdahulu, Kosmo! Online melaporkan Eina dan suami, menggunakan jalan pintas bagi tujuan mendapatkan suntikan vaksin di sebuah hospital di Ipoh, Perah.
Selang sehari selepas laporan berkenaan, pihak Hospital Raja Permaisuri Bainun mengesahkan Eina dan suami menerima suntikan vaksin Covid-19 di Pusat Pemberian Vaksin (PPV) di hospital itu kelmarin.
Pengarah hospital berkenaan, Dr. Abdul Malek Osman berkata, kelayakan pemberian vaksin kepada Eina dan suaminya diputuskan berdasarkan rujukan doktor pakar atas masalah kesihatan dan komorbid yang dihadapi mereka. – K! ONLINE


Melintas melulu, kanak-kanak parah dilanggar
Oleh MOHD YUNUS YAKKUB

27 Mei 2021, 11:05 pm
KLANG – Seorang kanak- kanak perempuan berusia lima tahun parah selepas dilanggar sebuah kenderaan ketika melintas jalan secara melulu di Jalan Kampung Delek Kanan di sini, semalam.
Dalam kejadian kira-kira 5.45 petang, Nur Kasih Dalisya Kamarul Azwan cedera di limpa dan usus dan kini dirawat di Hospital Kuala Lumpur.
Insiden itu tular menerusi video berdurasi satu minit memaparkan detik-detik kemalangan itu.
Ketua Polis Daerah Klang Selatan, Asisten Komisioner Shamsul Amar Ramli berkata, kemalangan berlaku apabila sebuah kenderaan jenis Perodua Kembara dipandu kerani wanita berusia 21 tahun dalam perjalanan ke rumahnya di kampung sama.
“Secara tiba-tiba terdapat mangsa telah melintas jalan secara melulu dan menyebabkan Perodua Kembara itu gagal mengelak sebelum melanggar kanak-kanak itu.
“Siasatan juga kenderaan itu telah cuba menekan brek kecemasan semasa kejadian,” katanya dalam kenyataan hari ini.

Beliau menambah, mangsa telah dihantar ke Hospital Tengku Ampuan Rahimah (HTAR) sebelum dikejarkan ke HKL untuk rawatan pakar susulan mengalami kecederaan parah di organ dalam.
Sementara itu, kerani wanita itu tidak mengalami sebarang kecederaan.
Jelas Shamsul Amar, kes disiasat mengikut Seksyen 43 (1) Akta Pengangkutan Jalan 1987. -K!ONLINE


Ibu bapa kanak-kanak tular panjat beranda diberi amaran
Oleh MOHD. HUSNI MOHD. NOOR

27 Mei 2021, 11:15 pm
PUTRAJAYA – Ibu bapa seorang kanak-kanak lelaki yang videonya tular kerana memanjat beranda di sebuah kuarters penjawat awam di sini telah diberi amaran oleh pihak Jabatan Kebajikan Masyarakat (JKM).
Ketua Polis Daerah Putrajaya, Asisten Komisioner Mohd. Fadzil Ali berkata, ibu bapa kanak-kanak itu diberi amaran agar sentiasa memantau aktiviti anak-anak mereka supaya kejadian sama tidak berulang lagi pada masa hadapan.
Beliau berkata, Ketua Balai Polis Presint 7 bersama dua pegawai JKM telah mengunjungi rumah kanak-kanak itu petang tadi.
“Pegawai JKM juga telah mengambil butir-butir peribadi ibu bapa kanak-kanak tersebut dan menasihatkan agar kebajikan dan keselamatan anak-anak mereka sentiasa dijaga,” katanya ketika dihubungi Kosmo! hari ini.
Katanya, pasangan suami isteri itu mempunyai enam orang anak, dan kanak-kanak yang tular itu merupakan anak keempat mereka.
“Ibu kanak-kanak itu seorang penjawat awam manakala bapanya adalah seorang pesara tentera,” ujarnya.

Terdahulu Kosmo! Online melaporkan tular video memaparkan seorang kanak-kanak lelaki sedang berjalan dan bermain-main di luar beranda sebuah pangsapuri di sebuah kuarters penjawat awam, di sini.
Video berdurasi 15 saat itu menunjukkan kanak-kanak itu memanjat pagar beranda dan berjalan di sepanjang kaki lima beranda itu sebelum menjenguk beranda di sebelah rumah jirannya.
Berdasarkan rakaman video itu, kanak-kanak berkenaan seperti sudah biasa memanjat pagar beranda berkenaan dan melakukan aksi ngeri. -K!ONLINE


Ebit Lew tiba di Mesir untuk misi ke Gaza
Oleh AHMAD SHAHERMAN SHAMSURI

27 Mei 2021, 10:43 pm
PETALING JAYA – Pendakwah terkenal, Ebit Lew kini berada di Mesir bagi melaksanakan Misi Bantuan Kemanusiaan Gaza Palestin yang dijadual bermula Selasa hingga 30 Mei.
Menerusi hantaran di laman sosial Facebooknya hari ini, beliau memaklumkan ketibaanya disambut Kedutaan Malaysia di Mesir dan badan bukan kerajaan (NGO) United Kingdom (UK) yang terkenal dalam membantu di Gaza.
Menurut Ebit Lew, beliau akan mengurus dan membeli barang perubatan serta segala keperluan yang akan di hantar terus ke Gaza bermula hari ini.
“Perlu melalui prosesnya di Mesir untuk melalui sempadan Rafah satu-satunya laluan terus ke Gaza,” katanya di laman Facebook hari ini.
Jelas Ebit Lew, beliau terharu dengan sambutan dan layanan pihak kedutaan Malaysia di Mesir yang telah memudahkan urusannya.
“Terharu sangat dengan sambutan kedutaan Malaysia disini. Mereka sangat membantu dan memudahkan urusan kami.

“Betapa negara kita sangat sayangkan Palestin. Terima kasih atas doa dari semua rakyat Malaysia,” ujarnya.
Pada masa sama, beliau turut berterima kasih kepada pihak kerajaan kerana telah menyokong usaha yang telah dilakukannya itu.
“Terima kasih Datuk Seri Hishammuddin (Menteri Luar) dan Wisma Putra yang menyokong dan mempermudahkan semuanya.
“Semoga Allah SWT merahmati usaha kita semua demi misi kemanusiaan ini,” katanya.
Sehingga pukul 6.45 petang tadi telah dikongsi lebih 13,000 kali dan lebih 16,000 komen telah ditinggalkan pada hantaran tersebut.
Menjengah ke ruangan komen, rata-rata netizen mendoakan keselamatan dan dipermudahkan urusan Ebit Lew di negara terbabit.
Mereka juga turut menyokong penuh usaha yang telah dilakukan Ebit Lew di bumi bergolak itu.-K! ONLINE.


[email protected] imbangi operasi perkilangan dengan Covid-19
Oleh SITI A'ISYAH SUKAIMI

27 Mei 2021, 11:34 pm
PUTRAJAYA – Kementerian Kesihatan (KKM) menyambut baik inisiatif Kementerian Perdagangan Antarabangsa dan Industri (MITI) memperkenalkan prosedur operasi standard (SOP) baharu dikenali sebagai [email protected] bagi mengimbangi kelangsungan operasi perkilangan dengan pengawalan Covid-19.
Ketua Pengarah Kesihatan, Tan Sri Dr. Noor Hisham Abdullah berkata, ia seperti penubuhan pasukan kecemasan Covid-19 oleh pihak syarikat, sanitasi berkala premis dan memastikan penginapan selesa bagi pekerja.
Katanya, majikan disaran proaktif dalam memastikan langkah-langkah pencegahan penularan Covid-19, manakala bagi pekerja adalah diingatkan supaya sentiasa mematuhi SOP yang ditetapkan.
“Kerjasama semua pihak amat diperlukan bagi memastikan tempat kerja dan penginapan pekerja berada dalam keadaan yang kondusif dan selamat untuk digunakan dan ini akan mengurangkan risiko jangkitan Covid-19 dan juga lain-lain jangkitan,” katanya dalam satu kenyataan di sini hari ini.
Noor Hisham memaklumkan sejak 25 Januari tahun lepas sehingga semalam, sebanyak 1,085 kluster tempat kerja dengan 129,322 kes dikesan.
Katanya, bagi tempoh 1 April lalu hingga semalam, sebanyak 287 kluster tempat kerja dengan 17,087 kes dikenal pasti dan 233 daripadanya masih aktif melibatkan sejumlah 16,785 kes.

“Tiga negeri melaporkan jumlah kluster tempat kerja tertinggi iaitu Selangor dengan 74 kluster (25.78 peratus), Johor dengan 53 kluster (18.47 peratus) dan Pulau Pinang dengan 31 kluster (10.80 peratus).
“Analisis terperinci sub-kategori tempat kerja mendapati sektor pengilangan melaporkan bilangan kluster tertinggi berbanding sub-kategori lain, iaitu sebanyak 132 kluster (46 peratus) dalam tempoh sama, diikuti sektor perkhidmatan dengan 57 kluster (20 peratus),” katanya. -K! ONLINE


Pemandu teksi didakwa rompak, cederakan lelaki asing
Oleh NORLIZAH ABAS

27 Mei 2021, 11:00 pm
KUALA LUMPUR – Seorang pemandu teksi mengaku tidak bersalah di Mahkamah Sesyen Selayang di sini hari ini terhadap tuduhan merompak seorang lelaki warganegara Myanmar menggunakan sebilah pisau hingga menyebabkan kecederaan terhadap mangsa.
T. Vigneswaran, 44, didakwa melakukan perbuatan itu terhadap Sohel Barua, 26, pukul 5.10 petang, 18 Mei lalu di kawasan hentian teksi Hospital Selayang dekat sini.
Tertuduh didakwa mengikut Seksyen 394 Kanun Keseksaan dibaca bersama Seksyen 397 kanun yang sama yang memperuntukkan hukuman penjara maksimum 20 tahun dan denda atau sebatan jika sabit kesalahan.
Hakim Nur Rajiah Mat Zin membenarkan pemandu teksi itu dijamin RM8,000 serta syarat tambahan agar melapor diri ke balai polis berdekatan.
Lelaki itu turut dilarang menganggu mangsa dan semua saksi pendakwaan hingga kes selesai.
Terdahulu, Timbalan Pendakwa Raya Nurul’ Ain Shafie menawarkan jaminan RM15,000 dengan seorang penjamin.

Bagaimanapun, peguam Ernie Ahmad dari Yayasan Bantuan Guaman Kebangsaan (YBGK) memohon jaminan RM4,000.
Mahkamah menetapkan 28 Jun ini bagi sebutan kes untuk serahan dokumen. -K!ONLINE


Lelaki pakai topeng muka unik tarik perhatian ramai
Oleh NUR AMALINA AZMAN

27 Mei 2021, 11:23 pm
LANGKAWI – Seorang lelaki warga asing menarik perhatian ramai apabila mengenakan topeng muka unik di Pusat Pemberian Vaksin (PPV) di Kompleks Sukan Lembaga Pembangunan Langkawi di sini, baru-baru ini.
Gambar lelaki terbabit yang dirakamkan individu lain tular di laman sosial Facebook.
Dia dilihat memakai topeng buatan sendiri berkenaan yang menutup penuh muka di samping memakai pelitup separuh muka di atas alat tersebut.
Tindakannya memakai peralatan tersebut menarik perhatian ramai.
Pegawai Kesihatan Daerah Langkawi, Dr. Mansor Ismail mengesahkan kehadiran lelaki berkenaan sebagai penerima vaksin Covid-19, dua hari lalu.
Katanya, lelaki terbabit pada awalnya hanya mengenakan pelitup separuh muka.
“Walau bagaimanapun ketika berada di stesen pemerhatian, lelaki itu bertindak mengeluarkan alat tersebut daripada beg dan mengenakannya pada muka.

“Berdasarkan pengakuan yang diberikan kepada petugas kesihatan, lelaki itu memberitahu dia tidak mempunyai sebarang sejarah penyakit berkaitan pernafasan,” katanya di sini hari ini.
Menurutnya, lelaki terbabit hadir untuk menerima vaksin setelah mendapat panggilan untuk menerima suntikan vaksin menerusi aplikasi MySejahtera.
Beliau juga berkata, pihaknya tidak pasti apa tujuan lelaki itu berbuat demikian sehingga menarik perhatian ramai. – K! ONLINE


Tokan dadah ‘tiga bulan’ dicekup
Oleh EDDY AQMAL MOHAMED HAMIDI

27 Mei 2021, 10:50 pm
KUALA LUMPUR – Polis menahan seorang lelaki yang disyaki terlibat dalam kegiatan pengedaran dadah di sekitar Lembah Klang menerusi satu serbuan di Jalan Sri Utara, Kepong di sini pada 24 Mei lalu.
Ketua Jabatan Siasatan Jenayah Narkotik (JSJN) Kuala Lumpur, Asisten Komisioner Adnan Azizon berkata, serbuan dilakukan susulan maklumat risikan kira-kira pukul 4 petang oleh sepasukan polis dari JSJN Kuala Lumpur dan JSJN Pahang.
“Pasukan serbuan telah berjaya menahan seorang lelaki berusia 39 tahun di dalam sebuah kereta jenis Mercedes di tepi Jalan Sri Utara Kepong yang seterusnya membawa polis ke sebuah kondominium di Jalan Kuching.
“Hasil pemeriksaan yang dilakukan di dalam kenderaan suspek dan kondominium tersebut telah menemui dadah disyaki jenis methamphetamine yang keseluruhannya dianggarkan seberat 5.70 kilogram,” katanya menerusi satu kenyataan di sini hari ini.
Menurut Adnan, pihak polis telah membuat rampasan ke atas dadah tersebut yang dianggarkan bernilai RM201,960 termasuk sebuah trak pikap jenis Mitsubishi Triton dan wang tunai berjumlah RM10,000.
“Siasatan awal yang dilakukan mendapati unit kondominium tersebut telah disewa selama kira-kira lapan bulan dengan bayaran sewa RM1,800 sebulan dan ujian saringan awal air kencing mendapati suspek negatif dadah selain tidak mempunyai rekod jenayah lampau.

“Dengan penahanan suspek, pihak polis berjaya menumpaskan kegiatan pengedaran dadah didalangi oleh warga tempatan yang dikesan aktif sejak tiga bulan lalu di sekitar Lembah Klang,” ujarnya.
Tambah beliau, keseluruhan dadah yang dirampas menerusi serbuan tersebut boleh dibekalkan kepada kira-kira 5,660 orang penagih dadah.
“Suspek kini direman sehingga 31 Mei ini dibawah Seksyen 117 Kanun Tatacara Jenayah dan kes disiasat mengikut Seksyen 39B Akta Dadah Berbahaya 1952 yang membawa hukumangantung sampai mati jika disabitkan kesalahan,” tegas beliau – K!ONLINE


[KEMASKINI] Mangsa maut dalam kemalangan di AKLEH dikenal pasti
Oleh EDDY AQMAL MOHAMED HAMIDI

27 Mei 2021, 10:38 pm
KUALA LUMPUR – Polis mengesahkan mangsa yang maut susulan kemalangan di Kilometer 5.7 Lebuh Raya Bertingkat Ampang-Kuala Lumpur (AKLEH) petang tadi merupakan peronda lebuh raya tersebut yang sedang bertugas mengawal lalu lintas selepas sebuah kenderaan terbabas.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, mangsa, Azman Junin, 55, sedang menjalankan tugas mengawal lalu lintas di lokasi sebelum dirempuh sebuah kereta yang hilang kawalan.
“Dalam kejadian kira-kira pukul 5.45 petang itu, si mati bersama seorang rakannya sedang mengawal lalu lintas selepas sebuah kereta terbabas sambil dibantu oleh tiga lagi orang awam yang turut memberhentikan kereta di bahu kiri jalan.
“Kemudian, sebuah kenderaan utiliti sukan (SUV) jenis Hyundai Tucson yang dipandu di lorong kanan secara tiba-tiba telah hilang kawalan dan merempuh kesemua lima kereta yang sedia berhenti di bahu kiri jalan,” katanya menerusi satu kenyataan di sini hari ini.
Menurut Zulkefly, rempuhan tersebut telah mengakibatkan beberapa orang mangsa mengalami kecederaan termasuk seorang daripada mereka meninggal dunia.
“Seorang mangsa disahkan meninggal dunia di tempat kejadian oleh pihak ambulans Hospital Kuala Lumpur (HKL) dan seterusnya membawa jenazah ke hospital untuk proses bedah siasat yang dijangka akan dijalankan selepas saringan Covid-19 selesai.

“Siasatan berhubung kejadian masih diteruskan dan kes diklasifikasikan di bawah Seksyen 41(1) Akta Pengangkutan Jalan 1987,” katanya. -K!ONLINE


RM70 juta meliputi laman web vaksin, aspek teknikal
Oleh NOR IDAYU BOSRO

27 Mei 2021, 8:36 pm
PUTRAJAYA – Peruntukan RM70 juta bukan semata-mata untuk pembangunan laman web www.vaksincovid.my tetapi turut meliputi beberapa aspek teknikal lain dalam pengurusan dan pencapaian Program Imunisasi Covid-19 Kebangsaan (PICK).
Menteri PICK, Khairy Jamaluddin Abu Bakar berkata, RM70 juta yang diperuntukkan bukanlah jumlah sebenar, sebaliknya ia adalah paras siling yang ditetapkan kerajaan dalam menjayakan program vaksinasi terbesar itu.
“Jumlah itu adalah had siling dan tidak semestinya peruntukan sebenar yang akan dibelanjakan oleh kerajaan,” katanya pada sidang akhbar secara dalam talian hari ini.
Mengulas lanjut, beliau berkata, peruntukan itu melibatkan perbelanjaan dalam pembangunan dashboard pelaporan harian PICK, integrasi sistem bagi menghubungkan pangkalan data aplikasi MySejahtera dan sistem sedia ada Kementerian Kesihatan.
“Ia juga diperuntukkan untuk membangunkan sistem pengesanan dan pendaftaran vaksinasi serta perkhidmatan Google Map dalam aplikasi MySejahtera.
“Selain itu, peruntukan itu turut melibatkan pembangunan sistem genomik survelan dan sistem survelan imunisasi, perolehan sistem pengurusan queue mobile untuk pusat pemberian vaksin dan integrasi sistem pasport digital dalam MySejahtera,” katanya.

Menurutnya, peruntukan itu juga melibatkan sistem pengurusan logistik dan rangkaian penghantaran vaksin, pusat pengendalian call-centre serta sistem MyVac bagi pengurusan mobilisasi sukarelawan dalam pelaksanaan PICK.
“Ia juga meliputi penghantaran khidmat pesanan ringkas serta panggilan telefon bagi peringatan vaksinasi sebelum tarikh janji temu,” katanya. -K! ONLINE


Lelaki mengamuk mati ditembak
Oleh AZAHAR HASHIM

27 Mei 2021, 9:01 pm
KULIM – Seorang lelaki dipercayai penagih dadah mati ditembak selepas cuba menyerang anggota polis dengan sebilah parang dalam kejadian di Kampung Ulu Mahang di sini hari ini.
Dalam kejadian kira-kira pukul 11 pagi itu, suspek berusia 44 tahun maut di lokasi kejadian.
Sebelum kejadian, suspek yang dipercayai dalam pengaruh dadah mengamuk sambil mengacukan parang ke arah penduduk kampung.
Timbalan Ketua Polis Kedah, Datuk Roze Shaari berkata, suspek juga didakwa bertindak ganas apabila menyerang seorang warga emas lelaki sehingga mencederakan beberapa jari tangannya.
Katanya, pihak polis yang menerima maklumat daripada orang awam tentang kejadian amuk itu terus ke lokasi tersebut.
“Semasa anggota sampai di kampung itu, suspek telah menyerang seorang penduduk kampung dan cuba menenangkan suspek tetapi lelaki itu terus berlari ke sebuah bangsal sejauh satu kilometer.

“Dua anggota terbabit kemudian terus memujuk suspek supaya keluar dari bangsal dan menyerah diri tetapi dia cuba menyerang seorang anggota polis yang berada kira-kira tiga meter dari kedudukannya,” katanya pada sidang akhbar di Ibu Pejabat Polis Daerah Kulim di sini hari ini. – K! ONLINE


[VIDEO] Seorang maut, lima cedera kemalangan di AKLEH
Oleh EDDY AQMAL MOHAMED HAMIDI

27 Mei 2021, 10:22 pm
KUALA LUMPUR – Seorang lelaki maut manakala lima lagi cedera apabila kenderaan dinaiki mereka terlibat dalam kemalangan jalan raya di Kilometer 5.7 Lebuh Raya Bertingkat Ampang-Kuala Lumpur (AKLEH) sebelum susur keluar ke Kuala Ampang di sini hari ini.
Pengarah Jabatan Bomba dan Penyelamat Selangor, Norazam Khamis berkata, pihaknya menerima panggilan kecemasan pada pukul 6.02 petang sebelum bergegas ke lokasi kejadian yang terletak kira-kira 14 kilometer daripada Balai Bomba dan Penyelamat (BBP) Ampang berdekatan.
“Seramai lima anggota dan seorang pegawai dari BBP Ampang yang tiba di lokasi kejadian kira-kira 20 minit kemudian mendapati kejadian melibatkan sebanyak lima buah kenderaan pelbagai jenis dan kesemua mangsa telah dibawa keluar oleh orang awam.
“Seorang mangsa disahkan telah meninggal dunia oleh pasukan perubatan manakala lima lagi mengalami pelbagai jenis kecederaan. Tiga mangsa dibawa ke Hospital Ampang menggunakan ambulans manakala dua lagi dibawa oleh orang awam,” katanya menerusi satu kenyataan hari ini.
Menurut Norazam, anggota bertugas kemudiannya membuat kerja-kerja pembersihan tumpahan minyak dan sisa kemalangan yang terdapat di lokasi kejadian dengan dibantu oleh pekerja AKLEH menggunakan satu aliran salur bantu mula dan serbuk kayu.
Dalam pada itu, Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya ketika dihubungi mengesahkan kejadian memaklumkan siasatan sedang dilakukan bagi mengenalpasti punca kejadian.

“Terdapat seorang mangsa dilaporkan maut susulan kemalangan itu dan siasatan berhubung kejadian sedang dilakukan oleh pegawai penyiasat,” ujarnya ringkas. -K!ONLINE


Tiada pengasingan vaksin ikut bangsa, agama seperti didakwa
Oleh MOHD. HUSNI MOHD. NOOR

27 Mei 2021, 9:07 pm
PUTRAJAYA – Tiada pengasingan dan pemberian vaksin dibuat berdasarkan agama dan bangsa dalam Program Imunisasi Covid-19 Kebangsaaan (PICK).
Itu penafian yang dibuat Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar susulan dakwaan berlaku pengasingan vaksin bagi penerima beragama Islam dan bukan Islam di sebuah pusat pemberian vaksin (PPV) baru-baru ini.
Khairy Jamaluddin berkata, pihaknya sedia maklum mengenai isu berkenaan yang difahamkan berlaku di PPV Kompleks Sukan Desa Tasik, Kuala Lumpur pada 24 Mei lalu.
Jelas beliau, mengikut maklumat yang diterima kononnya penerima vaksin beragama Islam diberikan Pfizer manakala, vaksin Sinovac pula diberikan kepada penerima bukan Islam.
“Ini adalah satu berita yang tidak benar sama sekali dan merupakan satu tuduhan yang tidak bertanggungjawab,” katanya pada sidang akhbar secara dalam talian hari ini.
Beliau menjelaskan bahawa tiada sebarang pengasingan telah dibuat mengikut agama atau bangsa.

“Pada hari itu, seramai 943 diberikan suntikan vaksin dimana 252 individu disuntik vaksin Pfizer and 691 orang lagi menerima suntikan Sinovac.
“Daripada pecahan itu, 169 individu Islam dan 83 individu bukan Islam menerima vaksin Pfizer
manakala, 142 individu Islam dan 549 individu bukan Islam menerima vaksin Sinovac,” katanya.
Katanya, pada hari berkenaan penerima vaksin hanya diasingkan berdasarkan jenis vaksin mengikut ruang suntikan bagi memastikan tiada kesilapan dalam pemberian jenis vaksin.
Jelasnya lagi, isu berkenaan timbul selepas 42 daripada penerima vaksin di PPV itu pada hari berkenaan adalah terdiri daripada bakal jemaah haji dan petugas haji.
“Pada hari itu, seramai 42 penerima vaksin berkenaan diasingkan bagi menerima vaksin Pfizer.
“Saya ingin jelaskan bahawa Kerajaan Arab Saudi ketika ini hanya mengiktiraf vaksin jenis Pfizer dan AstraZeneca kepada bakal jemaah haji tahun ini.
“Saya berharap penjelasan ini dapat menafikan mesej yang tular sebelum ini yang mendakwa berlaku pengasingan agihan vaksin mengikut agama dan kaum,” katanya. -K! ONLINE


PKRC baharu dibuka di UMT
Oleh MOHD AZLI ADLAN

27 Mei 2021, 8:09 pm
KUALA NERUS – Sebuah Pusat Kuarantin dan Rawatan Covid-19 (PKRC) baharu akan dibuka di kampus Universiti Malaysia Terengganu (UMT) di sini.
Pembukaan PKRC di sebuah blok asrama pelajar UMT tersebut berikutan pusat lain sedia ada yang menempatkan pesakit Covid-19 berisiko rendah lain di seluruh negeri ini sudah mencapai kapasiti melebihi 90 peratus.
Pengarah PKRC UMT, Dr. Muhammad Lutfil Zulkafa berkata, penilaian risiko dan akses telah dilakukan sebelum pembukaan PKRC baharu di kampus UMT tersebut yang boleh membuatkan 484 pesakit pada satu-satu masa.
“Pembukaan PKRC ini tidak akan memberi risiko jangkitan kepada kepada warga UMT dan komuniti setempat. Kawasan PKRC ini telah dipasang dengan kawad berduri bagi memastikan tiada pencerobohan mahu pun pelanggaran prosedur operasi standard (SOP) di kawasan berkenaan.
“PKRC ini juga akan menggunakan laluan, pintu pagar dan blok asrama berbeza dengan warga UMT selain dikawal rapi,” katanya pada program Bicara Khas: [email protected] di sini hari ini.
Beliau berkata, selain pemasangan pagar kawad berduri, penghadang fizikal juga akan dipasang bagi memastikan tiada perkumpulan antara pesakit di PKRC itu.

Tambah beliau, pihaknya juga akan memastikan semua pesakit yang bakal menerima rawatan tidak berkeliaran di luar kawasan PKRC berkenaan bagi menjamin keselamatan dan keselesaan awam. – K! ONLINE


Biasiswa RM9.6 juta buat anak-anak kru KRI Nanggala-402
Oleh KOSMO!

27 Mei 2021, 8:08 pm
JAKARTA – Kementerian Pendidikan, Kebudayaan, Penyelidikan dan Teknologi Indonesia memperuntukkan dana biasiswa pendidikan berjumlah 33 bilion rupiah (RM9.6 juta) khusus buat anak-anak kru kapal selam KRI Nanggala-402 yang terkorban di perairan Bali baru-baru ini, lapor laman berita Suara.com hari ini.
Menterinya, Nadiem Makarim berkata, biasiswa tersebut bertujuan untuk menjamin kesinambungan pendidikan anak-anak kru kapal selam tersebut, bermula dari peringkat prasekolah hingga sarjana muda.
“Bantuan biasiswa ini diilhamkan oleh Presiden, Joko Widodo (Jokowi) dalam usahanya memberikan perlindungan, jaminan serta masa depan cerah kepada anak-anak kru KRI Nanggala-402,” ujarnya.
Dana biasiswa tersebut akan disalurkan kepada 86 anak kru kapal selam yang akan diagihkan secara berperingkat hingga tahun 2044.
Ia terdiri daripada pembiayaan pendidikan, kos sara hidup dan perbelanjaan pembelian buku.
Sementara itu, Ketua Anggota Tentera Nasional Indonesia- Angkatan Laut, Yudo Margono berkata, biasiswa tersebut adalah sebagai penghargaan atas dedikasi, kesetiaan dan pengabdian kru kapal KRI Nanggala-402 yang berkorban untuk bangsa dan negara. – AGENSI


Boleh pilih vaksin tidak lama lagi
Oleh NOR IDAYU BOSRO

27 Mei 2021, 8:26 pm
PUTRAJAYA – Orang ramai berkemungkinan boleh memilih untuk menerima vaksin Covid-19 yang dikehendaki menerusi satu bentuk kemudahan yang akan dibuat di aplikasi MySejahtera dalam masa terdekat.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, pihaknya kini sedang meneliti perkara tersebut dengan turut melihat kepada penambahbaikan kepada aplikasi tersebut.
“Satu kemudahan mungkin akan diberikan kepada orang ramai untuk mereka membuat pilihan kepada vaksin yang akan diterima. Kemudahan ini akan dibuat melalui aplikasi MySejahtera yang akan ditambah baik tidak lama lagi,” katanya dalam sidang akhbar secara maya di sini hari ini.
Sementara itu, Khairy Jamaluddin memaklumkan bahawa Menteri Kesihatan, Datuk Seri Dr. Adham Baba telah menandatangani perjanjian dengan syarikat Pfizer pada 21 Mei lalu untuk penambahan sebanyak 12.8 juta dos.
“Penambahan ini menjadikan jumlah keseluruhan dos meningkat kepada 44.8 juta dan ini bermakna negara akan menerima penghantaran 25,682,670 dos vaksin Pfizer pada suku ketiga tahun ini,” katanya.
Jelasnya, sejumlah 2,223,000 dos vaksin Pfizer akan diterima pada bulan Jun depan dengan 444,600 dos akan dihantar setiap minggu bagi tempoh lima minggu.

“Ini bermakna, keseluruhan vaksin Pfizer yang telah dan akan diterima sehingga akhir Jun ialah 4,974,840,” katanya.
Bagi vaksin Sinovac pula, Khairy Jamaluddin berkata, kesemua tempahan melibatkan 12 juta dos akan dihantar sepenuhnya pada bulan Jun dan Julai depan.
Katanya, ia merangkumi 5,089,800 produk fill and finish daripada kilang Pharmaniaga di Malaysia serta 6,910,200 dos produk siap dikilang daripada kilang Sinovac di Beijing, China.
“Bagi vaksin AstraZeneca pula, kita dijangka menerima 610,000 dos pada bulan Jun dan 410,000 dos pada bulan Julai yang mana ia masih tertakluk kepada kelulusan Pihak Berkuasa Kawalan Dadah,” ujarnya.
Tambahnya, dengan penghantaran kesemua vaksin terbabit, pihaknya menjangkakan dapat memberi 150,000 suntikan sehari pada bulan Jun nanti dengan melibatkan lebih banyak pusat pemberian vaksin di seluruh negara. -K! ONLINE


Tindakan beratur panjang di restoran makanan segera memalukan
Oleh ALICIA JOHNY KUEH

27 Mei 2021, 8:03 pm
SIBU – Tindakan masyarakat tempatan yang berbaris panjang semata-semata untuk mendapatkan produk makanan segera yang dikatakan tular di Jalan Sanyan di sini, pagi semalam disifatkan sebagai perkara yang ‘memalukan’.
Dalam membuat kenyataan berkenaan, Koordinator Jawatankuasa Pengurusan Bencana Bahagian (JPBB) Sibu, Dr Annuar Rapaee berkata, orang ramai seharusnya bertimbang rasa kepada pihak ‘frontliners’ yang sedang berusaha untuk membendung penyebaran jangkitan Covid-19.
“Saya telah menerima beratus-ratus mesej dari frontliners yang menyatakan mereka amat sedih dan kecewa dengan perkara yang viral ini.
“Apabila saya melawat ke pusat vaksinasi baru-baru ini, mereka (frontliners) tidak sempat makan (tengah hari) pun semasa bertugas untuk menentang wabak Covid-19 tetapi orang ramai sewenang-wenangnya berbuat demikian (berbaris panjang dan meningkatkan risiko jangkitan),” katanya dalam satu video yang disiarkan secara langsung di laman sosial Facebook miliknya, petang semalam.
Tambahnya lagi, orang ramai disarankan untuk menggunakan alternatif lain untuk membuat tempahan makanan secara dalam talian dan melalui khidmat penghantaran ke rumah kerana tindakan berbaris beramai-ramai di premis makanan sebegitu adalah sangat berbahaya dan berisiko tinggi untuk penyebaran virus.
“Walaupun kapasiti bilangan katil di hospital masih mencukupi, kekosongan itu semakin penuh dan bakal menjadi satu masalah jika Bahagian Sibu masih merekodkan jumlah kes positif harian yang tinggi.

“Ramai yang minta untuk Perintah Kawalan Pergerakan (PKP) dilaksanakan tetapi bagi saya, kita semua ada peranan penting untuk mengelakkan perkara macam ini berlaku. Tidak perlu nak tunggu PKP,” katanya. -K!ONLINE


Bapa tiri durjana paksa anak pegang kemaluan diberkas
Oleh MOHD YUNUS YAKKUB

27 Mei 2021, 8:18 pm
KLANG – Kejahatan seorang lelaki yang memaksa anak perempuan tirinya memegang kemaluannya sejak dua tahun lalu terbongkar apabila ditahan di sekitar daerah ini, semalam.
Penahanan suspek berusia 37 tahun dilakukan pukul 12.50 tengah hari.
Ketua Polis Daerah Klang Selatan, Asisten Komisioner Shamsul Amar Ramli berkata, mangsa terdahulu dihalau oleh suspek yang merupakan penganggur daripada rumahnya pukul 3 petang pada Jumaat lalu.
Katanya, ini berikutan penemuan sekeping kertas di beg sekolah mangsa yang bertulis “Benci kepada bapa tiri”.
“Setelah dihalau, mangsa telah pergi ke rumah rakan sekolah dan menceritakan perkara yang telah berlaku kepadanya.
“Siasatan awal mendapati mangsa menulis kenyataan itu kerana marah dan benci dengan perbuatan bapa tirinya yang telah memaksanya memegang kemaluan suspek,” katanya ketika dihubungi Kosmo! di sini hari ini.

Kata beliau, hasil siasatan awal turut mendapati mangsa diperlakukan sedemikian sejak 2019 ketika isteri suspek tiada di rumah.
Tambah Shamsul Amar, suspek kini direman selama enam hari sehingga 1 Jun depan.
“Kes disiasat mengikut Seksyen 14(b) Akta Kesalahan-Kesalahan Seksual Terhadap Kanak-kanak 2017,” jelasnya. – K!ONLINE


Perdana Menteri mahu konflik Israel, Palestin ditamatkan
27 Mei 2021, 8:47 pm
PETALING JAYA – Perdana Menteri, Tan Sri Muhyiddin Yassin memberikan pendapat berhubung isu-isu berkaitan Myanmar dan Palestin kepada Setiausaha Agung Pertubuhan Bangsa-Bangsa Bersatu (PBB), Antonio Guterres dalam satu panggilan telefon yang diterimanya, hari ini.
Pejabat Perdana Menteri dalam satu kenyataan berkata, Muhyiddin dan Antonio menyatakan rasa dukacita di atas keganasan yang dilakukan oleh tentera Israel ke atas rakyat Palestin di Wilayah yang diduduki.
“Perdana Menteri menzahirkan rasa syukur dan mengalu-alukan gencatan senjata oleh pihak Israel dan pejuang Palestin di Gaza.
“Beliau juga menyatakan sokongan atas usaha PBB dan negara-negara yang terlibat supaya pihak yang bertelagah mematuhi gencatan senjata serta mencari jalan penyelesaian yang berkekalan bagi menamatkan konflik tersebut,” katanya dalam satu kenyataan di sini hari ini.
Tambahnya, Muhyiddin dan Antonio sepakat menyatakan bahawa penderitaan yang dialami oleh rakyat Palestin perlu dihentikan serta merta dan mencari jalan penyelesaian terbaik untuk memastikan keamanan berpanjangan bagi kedua-dua belah pihak
Sementara itu, katanya, Perdana Menteri dan Setiausaha Agung PBB turut meluahkan rasa kesal dan bimbang mengenai situasi keselamatan di Myanmar yang tidak menunjukkan perkembangan yang positif.

Jelasnya, Muhyiddin memaklumkan bahawa Malaysia dan negara-negara ASEAN yang lain telah mengadakan pertemuan pada April lalu bagi mencari jalan penyelesaian untuk menangani krisis di Myanmar.
“Beliau berpandangan bahawa PBB dan ASEAN boleh bekerjasama bagi mencari jalan penyelesaian untuk menangani krisis politik di Myanmar, terutamanya melalui ‘Five-Point Consensus’ yang telah dicapai semasa Mesyuarat Pemimpin-Pemimpin ASEAN tersebut.
“Selain itu, pelantikan Utusan Khas Pengerusi ASEAN sedang dimuktamadkan dalam usaha untuk mencari jalan penyelesaian secara damai demi kepentingan rakyat Myanmar,” ujarnya.
Katanya, kedua-dua mereka bersetuju bahawa semua pihak terlibat harus terus bekerjasama secara konstruktif dengan tujuan bagi memastikan kestabilan politik dan ekonomi di Myanmar.
Menurut kenyataan itu lagi, sesi panggilan telefon tersebut yang dilakukan oleh Antonio ke atas Muhyiddin bagi membincangkan isu Myanmar dan Palestin jelas menunjukkan bahawa PBB mengiktiraf peranan penting yang dimainkan oleh Malaysia dalam isu Myanmar dan Palestin di peringkat antarabangsa. – K! ONLINE


724 ditahan ingkar SOP PKP
Oleh LUQMAN RIDHWAN MOHAMED NOR

27 Mei 2021, 6:22 pm
PETALING JAYA – Seramai 724 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP), semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah tersebut, seramai 712 individu telah dikompaun manakala 12 lagi direman.
“Antara kesalahan direkodkan ialah tiada penjarakan fizikal (227), gagal merekod butiran diri atau daftar masuk premis (148) dan tidak memakai pelitup muka (130).
“Kesalahan lain dilakukan ialah tidak patuh arahan kawalan pergerakan (68), rentas negeri atau daerah tanpa kebenaran (63) dan lain-lain (88),” katanya dalam satu kenyataan hari ini.
Dalam pada itu, Ismail Sabri berkata, Op Benteng menyaksikan seramai tiga rakyat tempatan ditangkap manakala tiga buah kenderaan darat dirampas.
“Dalam operasi itu juga, sebanyak 177 buah bot atau kapal turut dikesan di perairan negara melalui 10 aktiviti penglihatan.

“Seramai 15 orang pendatang asing tanpa izin (PATI) turut diusir menerusi dua aktiviti pengusiran,” katanya yang turut memaklumkan, sebanyak 585 sekatan jalan raya dilaksanakan pihak berkuasa semalam. – K! ONLINE


Lima beranak lemas gara-gara swafoto
Oleh KOSMO!

27 Mei 2021, 7:35 pm
JAKARTA  – Lima anggota sebuah keluarga di Indonesia lemas apabila jeti tempat mereka merakam swafoto runtuh, kata polis hari ini, beberapa minggu selepas kemalangan maut serupa berlaku.
Keluarga besar terdiri daripada 14 anggota itu berada di Tasik Kandi, Sumatera Barat dan  berkumpul di atas binaan kayu tersebut untuk bergambar, namun berat keseluruhan mereka menyebabkan jeti itu runtuh, kata polis.
Seorang remaja berumur 17 tahun merupakan antara lima mangsa yang lemas, manakala  semua anggota keluarga lain terselamat dalam nahas tersebut semalam.
“Mereka merakam swafoto di atas jeti apabila kemalangan berlaku,” kata ketua polis tempatan, Junaidi Nur.
 Katanya, pengawal keselamatan tiada tempat itu kerana kejadian berlaku selepas jeti ditutup.
“Usaha menyelamat kemudian menemui mayat mangsa, manakala siasatan sedang dilakukan,” kata Junaidi.

Pada bulan ini, sembilan pelancong lemas apabila bot lebih muatan yang dinaiki  terbalik apabila mereka cuba merakam swafoto.
Kejadian berlaku di sebuah ketika pusat takungan air di Pulau Jawa. – AFP


Wanita mahu ‘serang’ tentera Israel dengan godaan
Oleh KOSMO!

27 Mei 2021, 6:34 pm
JAKARTA – Seorang wanita di Indonesia menjadi tular di media sosial apabila berikrar untuk melancarkan ‘serangan’ terhadap tentera Zionis dengan cara menghancurkan rumah tangga mereka, lapor laman berita Suara.com hari ini.
Wanita yang menggelar dirinya ‘pelakor’ atau perampas suami orang itu membuat kenyataan dalam sebuah video di TikTok yang kini tular dengan pelbagai komen yang diterima daripada pengguna lain.
Video yang dimuat naik oleh pengguna bernama @cintadamai.14 itu memaparkan pengakuan dirinya yang mendakwa dia dan kumpulan pelakor Indonesia yang lain bersiap sedia untuk melancarkan serangan melawan tentera Israel.
“Saya dan pelakor wanita lain bersiap sedia untuk dihantar ke Israel bagi menghancurkan rumah tangga mereka,” tulis wanita berkenaan pada video tersebut.
Hantaran video itu menerima pelbagai komen daripada netizen dengan ramai yang mengecam tindakan wanita tersebut.
“Jadi pelakor pun nak bangga. Tidak perlu sibuk-sibuk kerana tentera Israel pun belum tentu mahu wanita seperti anda,” tulis seorang pengguna.

“Saya menahan ketawa. Di sana (Israel), ada ramai lagi perempuan tanpa solekan tebal yang cukup cantik,” tulis seorang lagi pengguna. – AGENSI


Tengkorak wanita ada 13 kesan cedera
Oleh SAFINA RAMLI

27 Mei 2021, 6:41 pm
GEORGE TOWN – Tengkorak manusia yang ditemui di dalam longkang berhampiran sebuah premis di Jalan Makloom, di sini Isnin lalu dipercayai milik seorang wanita dengan 13 kesan kecederaan.
Ketua Polis Daerah Timur Laut, Asisten Komisioner Soffian Santong berkata, laporan bedah siasat mendapati mangsa dianggarkan berusia di antara 40 hingga 60 tahun dan dipercayai meninggal dunia sekitar enam hingga 12 bulan lalu.
“Bedah siasat mendapati kesan kecederaan pada tengkorak itu membabitkan kesan tikaman, luka dan torehan.
“Siasatan lanjut masih dijalankan dan pihak polis juga akan mendapatkan senarai orang hilang bagi mengenal pasti identiti mangsa,” katanya kepada pemberita hari ini.
Jelasnya, setakat ini punca kematian masih belum dapat dipastikan dan pihak polis masih menyiasat sama ada ia membabitkan jenayah atau sebaliknya.
“Orang ramai yang kehilangan ahli keluarga atau mempunyai maklumat berhubung penemuan tengkorak itu diminta tampil menyalurkan maklumat bagi membantu siasatan,” ujarnya.

Kelmarin, Kosmo! Online melaporkan seorang kelindan lori terkejut selepas menemui satu objek dipercayai tengkorak ketika sedang menyalakan rokok di sebuah premis di Jalan Makloom, di sini. -K! ONLINE


Slot janji temu suntikan vaksin pengamal media awal Jun
Oleh MOHD. HUSNI MOHD. NOOR

27 Mei 2021, 6:59 pm
PUTRAJAYA – Pengamal media akan diberi slot janji temu suntikan dos pertama vaksin Covid-19 bermula minggu pertama bulan depan.
Perkara itu dimaklumkan Menteri Penyelaras Program Imunisasi Covid-19 Kebangsaan (PICK) Khairy Jamaluddin pada sidang akhbar secara dalam talian, hari ini.
Khairy berkata, beliau turut mengesahkan sudah menandatangani dokumen mengandungi senarai
pengamal media yang akan menerima vaksin itu, hari ini.
“Saya dah sign (tandangan) senarai itu tadi (hari ini),” katanya.
Jelasnya, pengamal media akan mula diberi slot janji temu bagi mendapatkan vaksin berkenaan awal bulan depan.
Ditanya berkenaan kedudukan pengamal media yang sudah menerima slot janji temu suntikan vaksin AstraZeneca sebelum ini, Khairy berkata, beliau mahu supaya mereka kekal dengan slot janji temu itu.

“Saya minta mereka kekal dengan janji temu suntikan itu bagi yang sudah mendapat slot suntikan AstraZeneca,” katanya.
Sebelum ini, Khairy mengesahkan seramai 5,867 pengamal media membabitkan 144 agensi media berdaftar di seluruh negara akan diberi slot suntikan vaksin Covid-19.
Beliau dilaporkan berkata, agihan vaksin itu selari dengan keputusan kerajaan untuk melindungi mereka di barisan hadapan termasuk mendahulukan pengamal media. -K! ONLINE


Fail rayuan pembebasan Timbalan Pengarah Kanan DBKL
Oleh NUZULSHAM SHAMSUDDIN

27 Mei 2021, 7:06 pm
KUALA LUMPUR – Pihak pendakwaan telah memfailkan notis rayuan terhadap pembebasan seorang bekas Timbalan Pengarah Kanan, Dewan Bandaraya Kuala Lumpur (DBKL), Sabudin Mohd. Salleh terhadap tuduhan menerima wang RM150,000 daripada seorang pengarah syarikat, dua tahun lalu.
Perkara itu dimaklumkan Timbalan Pendakwa Raya Natrah Fareha Rahmat ketika dihubungi di sini hari ini.
Menurut Natrah, notis rayuan itu difailkan pihak pendakwaan selaku perayu di Mahkamah Tinggi di sini pada 13 April lalu.
“Notis rayuan itu dibuat atas alasan Hakim Mahkamah Sesyen terkhilaf dalam membuat keputusan melepas dan membebaskan tertuduh (Sabudin) di akhir kes pendakwaan tanpa memanggil tertuduh membela diri. Rayuan adalah terhadap keseluruhan keputusan Mahkamah Sesyen tersebut, ” katanya.
Pada 8 April lalu Kosmo! Online melaporkan Mahkamah Sesyen melepas dan membebaskan Sabudin, 59, terhadap tuduhan menerima wang RM150,000 daripada seorang pengarah syarikat, dua tahun lalu.
Hakim Suzana Hussin melepas dan membebaskan tanpa memanggilnya membela diri selepas berpuas hati pihak pendakwaan gagal membuktikan kes prima facie terhadapnya.

Mahkamah memutuskan demikian selepas mendengar keterangan semua saksi dan meneliti hujah pihak pendakwaan dan pembelaan serta meneliti autoriti yang dikemukakan oleh kedua-dua pihak.
Tertuduh merupakan bekas Timbalan Pengarah Kanan (Awam) di Jabatan Kejuruteraan Awam dan Pengangkutan Bandar.
Mengikut pertuduhan Sabudin yang merupakan bekas Timbalan Pengarah Kanan (Awam) di Jabatan Kejuruteraan Awam dan Pengangkutan Bandar DBKL didakwa atas pertuduhan secara rasuah menerima bagi dirinya barangan berharga berupa wang tunai RM150,000 daripada pengarah Syarikat Tegap Elit Sdn Bhd Chia Chee Seng.
Ia sebagai dorongan untuk tertuduh melakukan suatu perbuatan di bawah hal ehwal prinsipalnya, iaitu memperakukan sijil bayaran kemajuan tuntutan, yang dikemukakan oleh beberapa syarikat. -K! ONLINE


Tajuddin selesai beri keterangan
Oleh MUHD AFIQ AL-HAFIZ MAT YUSOF

27 Mei 2021, 6:15 pm
PETALING JAYA – Bekas Pengerusi Bukan Eksekutif Prasarana Malaysia Berhad (Prasarana), Datuk Seri Tajuddin Abdul Rahman selesai memberi keterangan di Ibu Pejabat Polis Daerah(IPD) Dang Wangi di sini hari ini.
Tajuddin yang dilihat tiba di pintu masuk IPD Dang Wangi kira-kira pukul 4.45 petang sebelum keluar kira-kira 10 minit kemudian dengan menaiki sebuah kereta jenis Mercedes berwarna perak.
Ketua Polis Daerah Dang Wangi, Asisten Komisioner Mohamad Zainal Abdullah ketika dihubungi mengesahkan kehadiran Datuk Seri Tajuddin untuk dirakam percakapan.
“Kita telah selesai merakam percakapan Datuk Seri Tajuddin sebentar tadi.
“Sebanyak lima kenyataan telah diambil untuk kes ini membabitkan tiga Pegawai Prasarana, Ahli Parlimen Muar, Syed Saddiq Syed Abdul Rahman dan beliau sendiri,” katanya.
Terdahulu, Kosmo! Online melaporkan, polis telah membuka satu kertas siasatan bagi menyiasat perkara tersebut.

Kes akan disiasat di bawah Seksyen 21A Akta Pencegahan Dan Pengawalan Penyakit Berjangkit 1988 (Akta 342) dan Peraturan 17(1), Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan 2021. – K ONLINE


KJ mohon maaf isu kelemahan laman web vaksin
Oleh NOR IDAYU BOSRO

27 Mei 2021, 6:27 pm
PUTRAJAYA – Menteri Penyelaras Program Imunisasi Kebangsaan Covid-19 (PICK), Khairy Jamaluddin Abu Bakar memohon maaf kepada semua pihak yang mengalami masalah melayari laman web www.vaksincovid.gov.my untuk membuat tempahan vaksin AstraZeneca pusingan kedua, semalam.
Beliau berkata, pihaknya mengambil maklum kekecewaan dan kemarahan orang ramai yang tidak berjaya mendapatkan slot janji temu pelalian vaksin tersebut.
“Saya tidak menafikan pengalaman pengguna atau user experience yang dilalui menyebabkan ramai kecewa akibat kelemahan sistem untuk memproses permintaan tinggi dengan cekap. Ia sepatutnya boleh dibuat dengan lebih baik,” katanya dalam sidang akhbar secara maya di sini hari ini.
Beliau berkata, satu siasatan sedang dilaksanakan dan diketuai oleh Unit Pemodenan Tadbiran dan Perancangan Pengurusan Malaysia (Mampu) untuk mengenal pasti punca, kelemahan dan masalah kepada sistem yang diguna pakai.
“Pihak Mampu telah memulakan siasatan berhubung masalah ini selepas tempahan ditutup semalam.
“Siasatan ini akan kenal pasti masalah berkaitan serta akan mengatasinya untuk tindakan lanjut,” katanya. -K! ONLINE


Pelajar sekolah potong gelang ‘pink’ dikompaun RM5,000
Oleh MOHD SYALMIZI HAMID

27 Mei 2021, 6:48 pm
BALIK PULAU – Seorang pelajar tingkatan empat yang masih berada dalam tempoh kuarantin dikompaun RM5,000 selepas didapati berada di tempat awam di Jalan Permatang Damar Laut, Bayan Lepas di sini awal pagi tadi.
Remaja lelaki berusia 16 tahun itu ditahan dan diperiksa selepas didapati menunggang motosikal dalam keadaan mencurigakan oleh anggota polis kira-kira pukul 2.50 pagi.
Ketua Polis Daerah Barat Daya, Superintendan A. A. Anbalagan berkata, remaja yang masih bersekolah itu didapati ingkar arahan Subseksyen 22(b) Akta 343 iaitu individu di bawah pesakit bawah siasatan (PUI) enggan menjalankan kuarantin.
“Berdasarkan siasatan, dia dikatakan tinggal di rumah kawan dan hendak pergi ke rumah kawan yang lain.
“Kompaun RM5,000 dikeluarkan terhadapnya,” katanya kepada pemberita hari ini.
Terdahulu tular di media sosial hari ini apabila beberapa keping gambar remaja berkenaan sedang diperiksa anggota polis dimuat naik di laman sosial Facebook.

Difahamkan pihak polis menemui gelang merah jambu atau PUI yang telah dipotong di dalam beg silang remaja berkenaan. – K! ONLINE


Sarawak akhirnya laksana PKP mulai 29 Mei
Oleh ALICIA JOHNY KUEH

27 Mei 2021, 6:35 pm
KUCHING — Sarawak, satu-satunya negeri yang sedang melaksanakan Perintah Kawalan Pergerakan Bersyarat (PKPB) kini, telah memutuskan untuk melaksanakan Perintah Kawalan Pergerakan (PKP) di seluruh negeri itu mulai 29 Mei hingga 11 Jun depan.
Pengerusi Jawatankuasa Pengurusan Bencana Negeri Sarawak (JPBNS), Datuk Amar Douglas Uggah Embas berkata, keputusan terbabit telah dibuat berikutan peningkatan kes dan bilangan kluster berikutan pematuhan prosedur operasi standard (SOP) yang lemah terutamanya semasa sambutan Hari Raya Aidilfitri, baru baru ini.
“Mengambil kira situasi Covid-19 di Sarawak yang semakin meruncing, situasi fasiliti kesihatan yang kritikal, dan tambahan lagi dengan varian baru (VOC) yang telah dikesan di Sarawak baru-baru ini, kita perlu mengambil tindakan yang lebih drastik untuk mengawal jangkitan Covid-19 sekarang, sebelum kita berada di situasi yang lebih parah lagi.
“Dengan ini, JPBNS telah memutuskan untuk mengisytiharkan pelaksanaan PKP di seluruh Sarawak bagi tempoh 29 Mei hingga 11 Jun depan,” katanya dalam sidang akhbar hari ini.
Tambahnya, SOP yang lebih ketat di bawah PKP dan kawalan pergerakan dalam tempoh beberapa minggu amat penting bagi membantu mengurangkan risiko penularan wabak Covid-19 di Sarawak.
Uggah turut menyeru rakyat Sarawak yang belum berdaftar untuk Program Imunisasi Covid-19 agar bertindak segera dengan membuat pendaftaran melalui aplikasi MySejahtera, laman web JKJAV atau menghubungi Pejabat Daerah berdekatan.

Beliau turut meminta rakyat Sarawak terutamanya mereka yang akan menyambut Hari Gawai agar mematuhi SOP yang telah dikeluarkan.
“Sambutlah Gawai dengan ahli keluarga yang tinggal serumah sahaja atau di ‘bilik’ (Rumah Panjang) masing-masing atau menggunakan teknologi berhubung secara maya.
“Jangan balik rumah panjang atau kampung, duduk di rumah sahaja, jangan melakukan sebarang aktiviti ziarah atau ‘ngabang’, jangan berkumpul di suatu tempat atau ruai, usah menganjurkan aktiviti sabung ayam, dan sentiasa mematuhi garis panduan (SOP) yang ditetapkan,” katanya lagi.
Sarawak telah mencatatkan 772 kes positif hari ini, iaitu kedua tertinggi dalam negara selepas negeri Selangor.
Ia juga mencatatkan sembilan kes kematian baharu hari ini, membawa jumlah kematian Covid-19 sebanyak 97 kes.
Sebelum ini, Sarawak telah mula melaksanakan Perintah Kawalan Pergerakan Bersyarat (PKPB) dengan SOP yang telah diperketatkan sejak 12 Mei lalu. -K! ONLINE


Hanya 870 petugas barisan hadapan positif Covid-19 selepas divaksin
Oleh AMREE AHMAD

27 Mei 2021, 5:53 pm
PUTRAJAYA: Bilangan petugas barisan hadapan yang dijangkiti wabak Covid-19 walaupun setelah mereka menerima vaksin adalah amat kecil dan belum lagi mencapai tahap serius.
Menteri Kesihatan, Datuk Seri Dr. Adham Baba berkata, setakat ini daripada jumlah keseluruhan lebih 500,000 petugas berkenaan, hanya 870 orang yang disahkan ada pandemik itu.
“Ia melibatkan 219 orang yang menerima dos pertama manakala 651 orang lagi setelah lengkap dos kedua termasuk 97 orang daripadanya dalam tempoh 14 hari divaksin,” katanya.
Beliau berkata demikian ketika sidang akhbar secara maya di pejabatnya di sini hari ini yang turut disertai Ketua Setiausaha Kementerian Kesihatan, Datuk Mohd. Shafiq Abdullah.
Bagaimanapun ujarnya, sejumlah 449 orang lagi petugas barisan hadapan dikenal pasti sudah mempunyai kes Covid-19 sebelum mereka sempat menerima vaksin dos pertama.
Keadaan itu jelas Adham, kemungkinan disebabkan gelombang ketiga penularan pandemik itu di negara ini dengan paling banyak melibatkan petugas di Selangor, Kelantan dan Kedah.

Justeru, beliau memberi jaminan masyarakat tidak perlu bimbang dengan Program Imunisasi Covid-19 Kebangsaan dan wajar segera mendaftar melalui pelbagai wadah yang sedia ada.
Inisiatif itu dilancarkan oleh Perdana Menteri, Tan Sri Muhyiddin Yassin pada 24 Februari lalu dengan fasa pertama berakhir bulan lalu melibatkan setengah juta petugas barisan hadapan.
Adham turut memaklumkan bahawa pihak kerajaan memandang serius isu kesihatan mental disebabkan kesan pandemik itu dan impak pelaksanaan Perintah Kawalan Pergerakan (PKP). -K! ONLINE


3,486 penduduk Felda Redong ‘dikurung’ hari ini
Oleh FARAHWAHIDA AHMAD

27 Mei 2021, 5:22 pm
SEGAMAT – Perintah Kawalan Pergerakan Diperketatkan (PKPD) dikuatkuasakan di Felda Redong 1, Mukim Labis, Segamat bermula hari ini sehingga 9 Jun depan.
Menurut Pegawai Daerah Segamat, Nasri Md. Ali, Jawatankuasa Pengurusan Bencana Daerah (JPBD) Segamat akan mengambil alih pengurusan di dalam Kawasan PKPD Felda Redong.
“Sehingga pukul 10 pagi hari ini, Kluster Redong 1 mencatatkan sebanyak 98 kes positif daripada 657 saringan yang dilaksanakan.
“Manakala 283 negatif dan 276 lagi masih menunggu keputusan ujian saringan,” katanya dalam satu kenyataan hari ini.
Jelasnya, ujian saringan dan pengesanan kontak masih dijalankan oleh Pejabat Kesihatan Daerah Segamat.
Katanya, Bilik Gerakan PKPD Felda Redong telah diaktifkan bermula semalam bagi menyelaras pengurusan dalam kawasan PKPD yang diketuai oleh Sekretariat Jawatankuasa Pengurusan Bencana Daerah Segamat.

“Daripada data yang diterima oleh Bilik Gerakan, seramai 3,486 orang berada dalam Kawasan PKPD Felda Redong,”katanya.
Polis Diraja Malaysia (PDRM) akan mengetuai hal berkaitan keselamatan yang akan dibantu oleh Jabatan Sukarelawan Malaysia (Rela) dan Angkatan Tentera Malaysia. -K! ONLINE


AstraZeneca akan dimasukkan semula dalam PICK
Oleh NOR IDAYU BOSRO

27 Mei 2021, 5:29 pm
PUTRAJAYA – Vaksin AstraZeneca akan kembali dimasukkan dalam Program Imunisasi Kebangsaan (PICK) berikutan sambutan menggalakkan yang diterima oleh orang ramai sepanjang tempahan vaksin itu dibuka secara sukarela sebelum ini.
Menteri Penyelaras PICK, Khairy Jamaluddin Abu Bakar berkata, pihaknya kini sedang meneliti satu kemudahan yang akan diberikan kepada orang ramai yang mana mereka boleh memilih vaksin menerusi aplikasi MySejahtera yang akan ditambah baik tidak lama lagi.
“Kita lihat keraguan masyarakat untuk menerima vaksin AstraZeneca yang dikaitkan dengan trombosis atau pembekuan darah terhakis melalui sambutan baik yang diterima.
“Kita akan buat keputusan pada bulan mendatang, kerajaan tidak lagi akan melaksanakan AstraZeneca dan kembali dimasukkan dalam PICK,” katanya dalam sidang akhbar secara maya hari ini. -K! ONLINE


Isu persenda busana Iban, tiga selebriti ‘Bumi Kenyalang’ bersuara
Oleh MOHAMMAD SHAHEMY AZMI

27 Mei 2021, 5:13 pm
PETALING JAYA – Rentetan daripada isu penghinaan busana tradisional kaum Iban di Sarawak oleh pasangan YouTuber Durian Kimchi, Ryzal Ibrahim dan isterinya Maryam Younarae, beberapa selebriti kelahiran Bumi Kenyalang mula bersuara mempertahankan budaya kebanggaan mereka.
Antara selebriti yang dilihat lantang mempertahankan maruah busana tradisional masyarakat kaum Iban di Sarawak itu ialah Bob Yusof, Faye Kusairi dan Dewi Liana Seriestha.
Penyanyi Bob Yusof atau nama sebenarnya Yusrizan Usop, 39, berpendapat, jika seseorang itu ingin melawak sekalipun, mereka harus berfikir dahulu supaya tidak menghina budaya masyarakat lain.
“Kalau nak buat lawak pun, janganlah sampai menghina pakaian tradisional kaum dan bangsa lain. Pakaian tradisional Iban bukan senang untuk dibuat dan sangat unik sama seperti pakaian tradisional lain di Malaysia.
“Tapi kalau menyamakan pakaian tradisional dengan kain buruk atau alas meja, itu adalah satu penghinaan. Kita warga Malaysia yang mempunyai budi pekerti yang tinggi, kesopanan, kesusilaan dan berbudaya,” tulisnya dalam Instagram.
Bagi pelakon Faye Kusairi pula, dia mengakui terguris dengan penghinaan oleh pasangan suami isteri itu terhadap busana kebanggaan masyarakat di Sarawak.

“Tahu tak ‘kain buruk’ yang awak cakap itu dibuat dengan kerja tangan dan corak (motif) pada kain diperoleh menerusi mimpi. Kemudian perlu masuk ke hutan mencari bahan untuk warnakan corak benang untuk ditenun.
“Hanya mereka (penenun) yang mendapat mimpi itu sahaja yang mampu menenun berdasarkan memori pada mimpi mereka. Begitu majistik ‘kain buruk’ yang awak cakap tu,” katanya.
Ujar Faye lagi, sebagai anak jati kelahiran Sarawak, dia jarang mendengar kaum Dayak Serawak mempermainkan atau mempersenda adat dan budaya kaum lain.
“Mereka yang dikatakan ‘kuno’ inilah yang paling pandai menghormati orang lain berbanding masyarakat yang jauh lebih maju,” katanya.
Sementara itu, penyanyi yang juga bekas ratu cantik Malaysia, Dewi Liana Seriestha pula berpendapat bahawa seseorang itu perlulah bijak menggunakan teknologi yang ada untuk mencari info dan maklumat yang tepat.
“Gunakan telefon pintar untuk mencari maklumat. Belajar dan mengetahui tentang sesuatu perkara di luar pengetahuan kita sendiri sangat menyeronokan.
“Awak boleh jadi bodoh. Tapi jangan jadi terlalu bodoh. Atau sekurang-kurangnya jangan tunjukkan kepada seluruh dunia. Belajar untuk menghormati orang lain,” ujarnya.
Terdahulu, heboh dalam laman sosial apabila Ryzal memuat naik video di InstaStory dengan mempersenda busana Ngepan Iban yang dipakai Maryam untuk satu penggambaran.
Video itu menjadi tular sehingga mendapat kecaman warganet terutama dalam kalangan masyarakat Sarawak.
Ryzal dan Maryam yang juga merupakan seorang warga Korea Selatan kemudiannya telah memuat naik video permohonan maaf mereka kepada masyarakat kaum Iban kerana kesilapan tersebut. -K! ONLINE


[VIDEO] Tiga lelaki ditimpa pokok tumbang
Oleh EDDY AQMAL MOHAMED HAMIDI

27 Mei 2021, 6:12 pm
KUALA LUMPUR – Tiga lelaki berdepan detik mencemaskan selepas kenderaan yang dinaiki mereka dihempap sebatang pokok tumbang dalam kejadian berdekatan Muzium Negara dari arah KL Sentral di sini hari ini.
Ketua Polis Daerah Brickfields, Asisten Komisioner Anuar Omar berkata, kejadian berlaku pukul 3.05 petang sewaktu seorang penunggang motosikal warga tempatan serta dua lelaki warga asing yang menaiki sebuah kereta sedang dalam perjalanan menghala ke pusat bandar.
“Susulan hujan yang lebat dan angin kencang, sebatang pokok telah tumbang dan menghempap kereta jenis Proton Saga dan sebuah motosikal mengakibatkan penunggang motosikal mengalami kecederaan ringan pada kaki dan telah dikejarkan ke hospital.
“Penumpang dan pemandu kereta Proton Saga berkenaan bagaimanapun tidak mengalami sebarang kecederaan,” katanya menerusi satu kenyataan di sini hari ini.
Menurut Anuar, kerja-kerja pembersihan masih giat dijalankan oleh pihak berwajib dan trafik dijangkakan akan beroperasi semula seawal pukul 7 petang ini. -K!ONLINE


Tajuddin beri keterangan di IPD Dang Wangi
Oleh MUHD AFIQ AL-HAFIZ MAT YUSOF

27 Mei 2021, 5:35 pm
PETALING JAYA – Bekas Pengerusi Bukan Eksekutif Prasarana Malaysia Berhad (Prasarana), Datuk Seri Tajuddin Abdul Rahman hadir di Ibu Pejabat Polis Daerah(IPD) Dang Wangi kira-kira pukul 4.45 petang.
Beliau dilihat tiba di pintu masuk IPD Dang Wangi dengan menaiki sebuah kereta jenis Mercedes berwarna perak.
Tajuddin memberi keterangan selepas didapati hanya memakai pelindung muka tanpa pelitup muka ketika sidang akhbar sebaik meninjau insiden kemalangan membabitkan dua buah tren Transit Aliran Ringan (LRT) berhampiran Stesen KLCC kelmarin.
Kosmo! Online semalam melaporkan, polis akan membuka satu kertas siasatan berhubung perkara tersebut.
Kes akan disiasat di bawah Seksyen 21A Akta Pencegahan Dan Pengawalan Penyakit Berjangkit 1988 (Akta 342) dan Peraturan 17(1), Peraturan-Peraturan Pencegahan Dan Pengawalan Penyakit Berjangkit(Langkah-Langkah Di Dalam Kawasan Tempatan 2021.- K! ONLINE


Pasar Besar Kuala Berang, pejabat Rela ditutup akibat covid
Oleh NOOR HAYATI MAMAT

27 Mei 2021, 5:17 pm
HULU TERENGGANU – Pasar Besar Kuala Berang di sini diarah tutup selama seminggu sehingga 2 Jun ini oleh Jabatan Kesihatan Terengganu berikutan penularan Covid-19.
Penutupan pasar basah utama di daerah ini tersebut berkuatkuasa mulai pukul 1 petang hari ini mengikut Seksyen 18(1), Akta Pencegahan dan Kawalan Penyakit Berjangkit 1988.
Pejabat Jabatan Sukarelawan Malaysia (Rela) Daerah Hulu Terengganu yang terletak di dalam premis Pasar Besar Kuala Berang turut terlibat dalam penutupan bagi kerja-kerja sanitasi tersebut.
Jurucakap Rela Hulu Terengganu berkata, penutupan Pasar Besar Kuala Berang terpaksa dilakukan selepas beberapa pekerja am di premis itu dilaporkan telah dijangkiti Covid-19.
“Sehubungan itu, pejabat Rela Hulu Terengganu akan ditutup dari pukul 12 tengah hari hari ini sehingga 3 Jun depan.
“Sepanjang tempoh itu, semua kakitangan Rela daerah ini akan bekerja dari rumah (BdR). Sebarang urusan boleh berhubung melalui telefon bimbit peribadi mereka,” katanya dalam satu kenyataan hari ini. – K! ONLINE


233 kluster tempat kerja masih aktif
Oleh SITI A'ISYAH SUKAIMI

27 Mei 2021, 5:43 pm
PUTRAJAYA – Sebanyak 233 kluster tempat kerja atau 39 peratus daripada 593 kluster yang masih aktif dikesan sehingga semalam, melibatkan sebanyak 16,785 kes aktif.
Ketua Pengarah Kesihatan, Tan Sri Dr. Noor Hisham Abdullah berkata, sejak Perintah Kawalan Pergerakan (PKP) 3.0 yang berkuatkuasa pada 12 Mei, beberapa sekatan dan penutupan sektor telah dibuat termasuk arahan bekerja dari rumah.
Menurutnya, arahan bekerja dari rumah telah dilaksanakan semasa PKP 3.0 dan diperketatkan mulai 25 Mei manakala, setakat ini sektor ekonomi masih dibenarkan beroperasi.
“Jika dibandingkan dengan sebelum pelaksanaan PKP 3.0, terdapat pengurangan bilangan sub-kluster yang dilaporkan setiap minggu bagi sub-kluster pentadbiran awam, pembinaan dan perkhidmatan.
“Namun dapat diperhatikan terdapat pula peningkatan bilangan sub-kluster yang dilaporkan setiap minggu bagi sub-kluster pembuatan iaitu 14 kluster dalam seminggu sebelum PKP 3.0, berbanding 21 hingga 25 dalam seminggu selepas PKP 3.0,” katanya pada laman sosial Facebooknya hari ini.
Sehubungan itu, katanya, Kementerian Kesihatan menyeru semua pekerja untuk mematuhi prosedur operasi standard (SOP) di tempat kerja untuk mengurangkan risiko jangkitan di tempat kerja.

“Majikan juga perlu memainkan peranan penting mereka bagi memastikan segala SOP dipatuhi di tempat kerja,” katanya. -K!ONLINE


Ziarah kematian punca kes positif di Felda Simpang Waha
Oleh MASTURAH SURADI

27 Mei 2021, 6:01 pm
KOTA TINGGI –  Seramai 48 orang penduduk di dua blok di Felda Simpang Waha di sini akan menjalani ujian calitan esok susulan kes positif Covid-19 yang dikesan dalam kalangan komuniti itu.
Difahamkan sehingga kini sebanyak enam kes positif dikesan sehingga turut menyebabkan Masjid An-Nur Felda Simpang Waha diarah tutup oleh Kementerian Kesihatan Malaysia (KKM) bermula hari ini hingga 2 Jun.
Setiausaha Masjid An-Nur Felda Simpang Waha, Md. Fazly Ismail berkata, masjid berkenaan mula ditutup sejak pukul 2.30 petang tadi di bawah Akta Pencegahan dan Pengawalan Penyakit Berjangkit 1988.
“Kes positif ini dipercayai berpunca dari kehadiran orang ramai dalam majlis kematian seorang penduduk baru-baru ini.
“Imam masjid antara yang terlibat dengan kuarantin kerana hadir pada majlis itu.
“Jadi setakat ini semua yang hadir majlis kematian itu telah diarah untuk membuat saringan iaitu penduduk di blok 11 dan 12 melibatkan seramai 48 pasangan peneroka, tidak termasuk isi rumah,” katanya ketika ditemui di sini hari ini.

Katanya, semua ujian calitat esok akan dilakukan di Dewan Taman Kota  Jaya bagi mengenal pasti mereka yang bergejala.-K! ONLINE